Ringgit ditutup tinggi

KUALA LUMPUR, 19 Mei- Ringgit mengehadkan penurunannya untuk mengakhiri dagangan minggu ini dengan ditutup tinggi berbanding dolar Amerika Syarikat (AS) pada Jumaat, walaupun mata wang negara maju itu agak kukuh susulan data ekonomi AS yang memberangsangkan.Pada 6.00 petang, mata wang tempatan meningkat kepada 4.5350/5405 berbanding dolar AS daripada 4.5365/5395 ketika ditutup pada Khamis.Ketua Ahli Ekonomi dan Kewangan Sosial Bank Muamalat Malaysia Bhd, Mohd Afzanizam Abdul Rashid berkata walau bagaimanapun, ringgit masih lemah walaupun terdapat kenyataan yang berpandangan bahawa kebuntuan siling hutang AS akan diselesaikan.“Di peringkat tempatan, perdagangan Malaysia bagi April yang mencatatkan pertumbuhan rendah juga menunjukkan prospek permintaan luaran semakin mencabar dalam keadaan isu siling hutang AS yang berterusan,” katanya.Pada penutupan hari ini, ringgit didagangkan tinggi berbanding beberapa mata wang utama.Ringgit meningkat berbanding pound British kepada 5.6370/6438 daripada 5.6452/6490 semasa ditutup pada Khamis serta naik berbanding euro kepada 4.8978/9037 daripada 4.9076/9108.Unit domestik juga lebih stabil berbanding yen Jepun kepada 3.2839/2881 daripada 3.2926/2950.Ringgit turut didagangkan tinggi kebanyakannya berbanding mata wang negara Asean.Mata wang tempatan meningkat berbanding rupiah Indonesia kepada 303.6/304.2 daripada 305.0/305.4 ketika ditutup semalam serta kukuh berbanding dolar Singapura kepada 3.3715/3758 daripada 3.3724/3748 semalam.Ringgit naik berbanding baht Thailand kepada 13.1862/2083 daripada 13.2105/2247 namun, susut berbanding peso Filipina kepada 8.14/8.16 daripada 8.11/8.13. -BERNAMA

(Ringgit ditutup tinggi berbanding dolar AS)


Nilai ringgit susut berbanding dolar AS pada sesi pembukaan urus niaga pagi ini

KUALA LUMPUR, 19 Mei- Ringgit memulakan urus niaga pagi ini rendah sedikit berbanding dolar AS selepas beberapa data makroekonomi Amerika Syarikat (AS) yang dikeluarkan membantu melonjakkan permintaan untuk mata wang AS.Pada 9 pagi, mata wang tempatan menyusut nilai kepada 4.5445/5480 berbanding dolar AS daripada kadar penutupan semalam 4.5365/5395.Peniaga ActivTrades Dyogenes Rodrigues Diniz berkata data Tuntutan Pengangguran Permulaan AS -- yang mengukur bilangan pemohon yang memohon insurans pengangguran minggu lepas -- lebih rendah pada 242,000 berbanding unjuran an 254,000.“Satu lagi penunjuk makroekonomi yang menyokong dolar AS ialah Indeks Pembuatan Persekutuan Philadelphia AS dengan bacaan hari ini pada -10.4 berbanding unjuran -19.8, yang juga  positif untuk dolar,” katanya.Selain itu, Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata Rizab Persekutuan AS (Fed) telah membayangkan kebarangkalian penghentian sementara dalam kenaikan kadar faedah pada mesyuarat akan datang agak tipis kerana Fed masih terikat dengan ancaman inflasi.“Walaupun berada dalam mod risiko, Indeks Dolar AS (DXY) meningkat 0.64 peratus kepada 103.544 mata kerana Rizab Persekutuan masih cenderung untuk menaikkan kadar faedah,” katanya.

(Ketua Ekonomi dan Kewangan Sosial Bank Muamalat Malaysia Bhd, Dr Mohd Afzanizam Abdul Rashid)

Justeru, ringgit dijangka kekal lemah dengan paras semasa RM4.5380 agak hampir dengan paras rintangannya iaitu RM4.5491.Dalam pada itu, ringgit didagangkan lebih tinggi berbanding sekumpulan mata wang utama.Mata wang tempatan mengukuh berbanding pound Britain kepada 5.6411/6454 daripada 5.6452/6490 pada penutup Khamis, meningkat berbanding euro menjadi 4.8958/8996 daripada 4.9076/9108 semalam dan lebih tinggi berbanding yen Jepun kepada 3.2831/2861 daripada 3.2926/2950 sebelumnya.Bagaimanapun, ringgit diniagakan kebanyakannya lebih rendah berbanding mata wang Asean.Ia susut berbanding rupiah Indonesia kepada 305.6/306.0 daripada 305.0/305.4 pada penutup Khamis, merosot kepada 3.3728/3756 berbanding dolar Singapura daripada 3.3724/3748 semalam dan lemah berbanding peso Filipina pada 8.14/8.15 daripada 8.11/8.13 sebelumnya.Namun begitu, ringgit menambah nilai berbanding baht Thailand kepada 13.1839/2002 daripada 13.2105/2247 semalam.- BERNAMA


Eksport nanas disasar cecah RM1.3 bilion

ISKANDAR PUTERI, 18 Mei- Eksport nanas Malaysia disasarkan mencecah RM1.3 billion tahun ini. Sasaran itu berdasarkan trend peningkatan eksport hingga RM1.1 bilion pada 2021, berbanding RM642 juta pada 2020.Timbalan Menteri Pertanian dan Keterjaminan Makanan, Chan Fong Hin berkata nanas dan produk berasaskan nanas negara ini mendapat permintaan tinggi daripada negara seperti Singapura, Jepun, Korea, China dan negara Asia Barat. Menurut beliau cabaran utama industri nanas kini ialah memenuhi permintaan tinggi.Sehubungan itu pengusaha disaran mempelbagaikan produk berasaskan tanaman berkenaan.     "Negara kita sekarang nak beralih kepada sasaran yang tidak tertumpu pada satu-satu jenis tanaman sahaja. Jadi jangan kita tertumpu misal kata cuma kelapa sawit tapi tidak tanam lain."Jadi kita harap kita boleh mempelbagaikan sumber kita ini. Antaranya nanas satu produk yang cukup tinggi nilainya," kata Chan selepas lawatan ke Lembaga Perindutrian Nanas Malaysia di sini.Tanaman nanas negara direkodkan seluas 16,204 hektar. Negeri Johor merupakan negeri utama tanaman nanas dengan keluasan 63% atau 10,212 hektar.

(Chan berkata Eksport nanas Malaysia disasarkan mencecah RM1.3 billion tahun ini)


Niaga hadapan msm ditutup lebih rendah

KUALA LUMPUR, 18 Mei- Niaga hadapan minyak sawit mentah (MSM) di Bursa Malaysia Derivatives ditutup lebih rendah untuk hari keempat berturut-turut berikutan kekurangan minat belian. Ketua Penyelidikan Komoditi Sunvin Group yang berpangkalan di Mumbai, Anilkumar Bagani berkata China telah membeli kira-kira 36,000-48,000 tan minyak sawit yang ditapis, diluntur dan dinyahbau (RBD) untuk Jun 2023 manakala destinasi eksport lain, terutamanya Bangladesh, Amerika Syarikat, Timur Tengah dan Afrika kebanyakannya lengang daripada aktiviti belian. "Selain itu, perjanjian 'koridor bijirin' Laut Hitam juga dilanjutkan selama dua bulan lagi dan ia akan mengurangkan kebimbangan terhadap bekalan minyak bunga matahari, menyebabkan permintaan minyak sawit menjadi rendah," katanya.Penganalisis kanan Fastmarkets Dr Sathia Varqa berkata terdapat tahap simpanan yang tinggi di pasaran destinasi seperti India dan China. "Minyak sawit juga diniagakan lebih mahal daripada minyak kacang soya," katanya. Peniaga minyak sawit David Ng berkata lonjakan pengeluaran serta permintaan minyak sawit yang lebih lemah akan meningkatkan stok keseluruhan di Malaysia. "Oleh itu, kami mengesan sokongan pada harga RM3,100 dan rintangan pada paras RM3,500," katanya.Pada penutup hari ini, kontrak Jun 2023 susut RM49 kepada RM3,675 satu tan, Julai 2023 turun RM37 kepada RM3,504 dan Ogos 2023 merosot RM42 kepada RM3,392.Kontrak September 2023 adalah RM42 lebih rendah pada RM3,367 satu tan, Oktober 2023 jatuh RM40 kepada RM3,367 dan November 2023 susut RM41 kepada RM3,369. Jumlah dagangan merosot kepada 58,017 lot berbanding 96,310 lot yang disaksikan semalam manakala kepentingan terbuka meningkat kepada 198,096 kontrak daripada 196,321 kontrak. Harga MSM fizikal bagi Jun South turun RM80 kepada RM3,720 satu tan. -BERNAMA


KUALA LUMPUR, 18 Mei- Kontrak niaga hadapan emas di Bursa Malaysia Derivatives ditutup rendah dengan 74 lot diniagakan hari ini.Kontrak bulan semerta Mei 2023 menyusut kepada US$1,978.10 setiap troy auns berbanding US$1,988.10 setiap troy auns pada Rabu.Kontrak bagi Jun 2023, Julai 2023, Ogos 2023, Oktober 2023 dan Disember 2023 semuanya ditutup pada US$1,986.30 setiap troy auns.Harga emas fizikal berada pada US$1,974.40 setiap troy auns seperti yang diterbitkan oleh London Bullion Market Association pada 17 Mei 2023. -BERNAMA

(Niaga hadapan emas ditutup rendah dengan 74 lot diniagakan)


PUTRAJAYA, 18 Mei- Pelaksanaan stesen minyak tanpa subsidi di beberapa negeri lain oleh Kementerian Perdagangan Dalam Negeri dan Kos Sara Hidup kini di peringkat akhir untuk dimuktamadkan selepas projek rintis dilaksanakan di Perlis.

Timbalan Perdana Menteri, Datuk Seri Dr Ahmad Zahid Hamidi berkata projek bawah inisiatif Program Ekonomi Sempadan itu terbukti berkesan menyelamatkan peruntukan subsidi minyak kerajaan.Dalam masa sama meningkatkan pendapatan negara melalui cukai jualan yang dikenakan terhadap kenderaan asing.“Jumlah penjimatan subsidi kerajaan adalah sekitar RM5 juta. Dua stesen minyak tanpa subsidi di Perlis itu mengalami peningkatan jualan sebanyak 14.75% bagi diesel tanpa subsidi dan 43.27%bagi RON95 tanpa subsidi,” katanya dalam kenyataan selepas mempengerusikan Mesyuarat Jawatankuasa Pemantauan Pelaksanaan Majlis Tindakan Sara Hidup di sini.Projek stesen minyak tanpa subsidi kini dilaksanakan di Perlis iaitu di Padang Besar dan Wang Kelian. Negeri lain yang bakal menyusul ialah Kedah, Perak, Sarawak, Sabah dan Johor.

(Projek rintis stesen minyak tanpa subsidi jimat RM5 juta)


KUALA LUMPUR, 18 Mei- Pasaran getah tempatan ditutup lebih tinggi untuk hari kedua berturut-turut, disokong oleh laporan bulanan Persatuan Negara-negara Pengeluar Getah Asli (ANRPC) yang mendedahkan pengeluaran getah asli global yang lebih perlahan di tengah-tengah permintaan yang semakin meningkat di seluruh dunia, kata seorang peniaga.Menurut laporan statistik bulanan getah asli ANRPC, pengeluaran getah asli global mencatatkan pertumbuhan yang lebih perlahan pada 1.5 peratus tahun ke tahun (y-o-y), berjumlah 896,000 tan pada April, katanya.“Sementara itu, permintaan global untuk getah asli menyaksikan pertumbuhan yang lebih pesat pada 2.7 peratus tahun ke tahun, berjumlah 1.241 juta tan.“Namun begitu, keuntungan selanjutnya dihadkan oleh kerugian yang alami harga minyak mentah dan kebarangkalian kenaikan kadar faedah oleh Rizab Persekutuan Amerika Syarikat,” katanya.Harga Lembaga Getah Malaysia (LGM) untuk Getah Mutu Malaysia 20 (SMR 20) naik tiga sen kepada 613.5 sen sekilogram (kg), manakala lateks pukal tidak berubah pada 489.5 sen sekg.Pada 5.00 petang, harga rujukan LGM untuk getah fizikal SMR 20 ialah 609.5 sen sekg manakala lateks pukal pada 490 sen sekg. -BERNAMA

(Pengeluaran getah asli global dorong pasaran getah ditutup tinggi)


Bursa Malaysia ditutup tinggi hari ini

KUALA LUMPUR, 18 Mei- Bursa Malaysia pulih daripada penurunan sebelumnya untuk ditutup tinggi hari ini sejajar dengan prestasi kukuh di bursa serantau apabila sentimen pasaran yang positif telah merangsang minat risiko pelabur.Pada 5.00 petang, FTSE Bursa Malaysia KLCI (FBM KLCI) meningkat 3.7 mata untuk ditutup pada paras tertinggi harian 1,428.04 berbanding paras penutup 1,424.34 pada Rabu. Indeks petunjuk pasaran dibuka tinggi naik 0.40 mata kepada 1,424.74 pagi ini dan selepas itu kemudiannya berada dalam aliran menurun mencatatkan paras terendah harian pada 1,421.92.FBM KLCI disokong terutamanya daripada kenaikan dalam kaunter PPB Group, MR D.I.Y dan IOI Corporation. PPB melonjak 38 sen atau 2.34 peratus kepada RM16.34, MR D.I.Y meningkat tiga sen atau 1.92 peratus kepada RM1.59 dan IOI Corporation menokok empat sen atau 1.01 peratus kepada RM4.00.Di keseluruhan pasaran, kaunter untung mengatasi kaunter rugi sebanyak 477 berbanding 355, manakala 406 kaunter tidak berubah, 1,008 tidak diniagakan dan 13 yang lain digantung.Jumlah dagangan meningkat sedikit kepada 2.65 bilion unit bernilai RM1.82 bilion daripada 2.59 bilion unit bernilai RM1.63 bilion pada Rabu.Naib presiden penyelidikan ekuiti Rakuten Trade Sdn Bhd Thong Pak Leng berkata FBM KLCI pulih daripada penurunan sebelumnya dan ditutup positif apabila para pelabur mula membeli saham berharga rendah semasa sesi tengah hari. "Kami mengekalkan pandangan kami bahawa prospek ekuiti Malaysia terus kekal stabil dalam tempoh sederhana memandangkan penilaian menarik ekuiti tempatan, pendapatan korporat yang lebih kukuh dan keadaan ekonomi negara yang bertambah baik. "Oleh itu, kami menjangkakan FBM KLCI bergerak tinggi dalam jajaran 1,425-1,435 menghala ke hujung minggu," katanya kepada Bernama.Thong berkata Rakuten Trade yakin dengan sektor perbankan memandangkan penilaian menariknya dan dividen kukuh manakala saham perladangan mungkin mencatatkan prestasi tidak menentu berikutan niaga hadapan minyak sawit mentah yang lemah.Dari segi teknikal, beliau percaya paras ketahanan segera FBM KLCI berada pada 1,440, manakala paras sokongan pada 1,415.

(Bursa Malaysia ditutup tinggi susulan sentimen positif)

Sementara itu, katanya, indeks utama serantau juga kukuh susulan prestasi positif di Wall Street semalaman.Dalam kalangan saham wajaran tinggi, Maybank meningkat lima sen kepada RM8.76, Public Bank naik satu sen kepada RM3.97, Tenaga Nasional melonjak empat sen kepada RM9.79, manakala Petronas Chemicals dan CIMB menokok tiga sen setiap satu masing-masing kepada RM7.01 dan RM5.01. Manakala dalam kalangan kaunter cergas, Revenue Group turun setengah sen kepada 30.5 sen, Top Glove menokok enam sen kepada RM1.17, Velesto meningkat setengah sen kepada 25.5 sen, Jade Marvel jatuh dua sen kepada 24 sen manakala Widad Group tidak berubah pada 43 sen. Di papan indeks, Indeks FBM Emas meningkat 40.33 mata kepada 10,481.77, Indeks FBMT 100 naik 38.37 mata kepada 10,174.89, Indeks FBM Emas Shariah menokok 41.84 mata kepada 10,853.50, dan Indeks FBM 70 melonjak 101.51 mata kepada 13,658.53.Bagaimanapun, Indeks FBM ACE turun 7.66 mata kepada 4,989.12.Mengikut sektor, Indeks Perladangan meningkat 10.58 mata kepada 7,059.00, Indeks Tenaga naik 10.47 mata kepada 845.04, Indeks Perkhidmatan Kewangan menambah 63.33 mata kepada 15,568.94, tetapi Indeks Produk dan Perkhidmatan Perindustrian susut 0.42 mata kepada 166.00.Jumlah dagangan Pasaran Utama meningkat kepada 1.74 bilion unit bernilai RM1.61 bilion daripada 1.67 bilion unit bernilai RM1.41 bilion pada Rabu.Jumlah dagangan waran jatuh kepada 382.56 juta unit bernilai RM55.23 juta daripada 416.95 juta unit bernilai RM64.41 juta.Jumlah dagangan Pasaran ACE meningkat kepada 526.20 juta saham bernilai RM152.09 juta berbanding 507.62 juta saham bernilai RM156.89 juta sebelumnya.Kaunter produk dan perkhidmatan pengguna menyumbang 256.02 juta saham yang diniagakan di Pasaran Utama, produk dan perkhidmatan perindustrian (345.09 juta); pembinaan (34.46 juta); teknologi (245.02 juta); SPAC (sifar); perkhidmatan kewangan (36.38 juta); hartanah (147.43 juta); perladangan (29.84 juta); REITs (14.39 juta), dana tertutup (24,100); tenaga (196.39 juta); penjagaan kesihatan (310.49 juta); telekomunikasi dan media (46.68 juta); pengangkutan dan logistik (19.94 juta); dan utiliti (60.35 juta). -BERNAMA


KUALA LUMPUR, 18 Mei- Ringgit susut untuk ditutup rendah berbanding dolar Amerika Syarikat (AS) pada Khamis berikutan pengukuhan dolar dalam keadaan ketidaktentuan ekonomi global, kata ahli ekonomi.Pada 6.00 petang, unit tempatan turun kepada 4.5365/5395 berbanding dolar AS daripada 4.5250/5275 ketika ditutup pada Rabu.Ketua Ahli Ekonomi dan Kewangan Sosial Bank Muamalat Malaysia Bhd, Mohd Afzanizam Abdul Rashid berkata dolar AS terus meningkat memandangkan pasaran mata wang mungkin tidak yakin kebuntuan mengenai siling hutang AS dapat diselesaikan tepat pada masanya.“Memandangkan naratif dasar monetari yang terbatas akan menjejaskan ekonomi global, ia juga boleh mengakibatkan penghindaran risiko (kekal ketara), ini membawa kepada permintaan yang lebih tinggi terhadap dolar AS.“Kami berpendapat pasaran pertukaran mata wang asing sedang terganggu dengan kegagalan siling hutang AS dalam keadaan kebimbangan mengenai pertumbuhan global yang lemah,” katanya kepada Bernama.Pada penutupan dagangan, ringgit diniagakan kebanyakannya rendah berbanding beberapa mata wang utama.Unit tempatan lemah berbanding pound British kepada 5.6452/6490 daripada 5.6300/6331 ketika ditutup pada Rabu dan rendah berbanding euro kepada 4.9076/9108 daripada 4.9006/9033.Walau bagaimanapun, ringgit meningkat meningkat berbanding yen Jepun kepada 3.2926/2950 daripada 3.3039/3060 sebelumnya.Mata wang tempatan juga didagangkan rendah berbanding mata wang negara Asean.Ringgit susut berbanding rupiah Indonesia kepada 305.0/305.4 daripada 304.2/304.6 pada penutupan dagangan Rabu serta turun berbanding dolar Singapura kepada 3.3724/3748 daripada 3.3693/3714.Unit domestik rendah berbanding peso Filipina kepada 8.11/8.13 daripada 8.05/8.06 dan susut berbanding baht Thailand kepada 13.2105/2247 daripada 13.2059/2182. -BERNAMA

(Ringgit ditutup rendah berbanding dolar AS ekoran ketidaktentuan ekonomi global)


Bursa Malaysia susut sedikit pada sesi dagangan tengah hari

BATU BERENDAM, 18 Mei- Minat belian yang diselangi dengan kegiatan jualan membabitkan saham wajaran tinggi terpilih mendorong dagangan Bursa Malaysia menyusut sedikit ketika mengakhiri sesi dagangan tengah hari, kata seorang peniaga.Pada pukul12.30 tengah hari, FTSE Bursa Malaysia KLCI (FBM KLCI) turun 0.23 mata kepada 1,424.11 daripada 1,424.34 pada penutup hari Rabu.Pagi ini, indeks barometer dibuka 0.40 mata lebih tinggi pada 1,424.74 pagi ini.Di pasaran yang lebih luas, kaunter rugi mengatasi kaunter untung 334 berbalas 324, manakala 402 kaunter tidak berubah, 1,186 tidak diniagakan dan 13 yang lain digantung.Jumlah dagangan 1.35 bilion unit bernilai RM766.82 juta.Naib Presiden Penyelidikan Ekuiti Rakuten Trade Sdn Bhd Thong Pak Leng berkata sentimen pasaran terkekang berikutan kekurangan pemangkin baharu."Memandangkan niaga hadapan minyak sawit mentah terus lembap, kita mungkin melihat beberapa halangan bagi penanam hari ini kerana aktiviti pengambilan untung dijangka muncul."Bagaimanapun, kami berpendapat indeks akan berlegar dalam julat 1,420 hingga 1,430 hari ini," katanya kepada Bernama.Kaunter wajaran tinggi Tenaga Nasional menokok tiga sen kepada RM9.78, CIMB naik dua sen kepada RM5.00, Public Bank turun satu sen menjadi RM3.95 dan Petronas Chemicals susut empat sen kepada RM6.94 manakala Maybank tidak berubah pada RM8.71 .Dalam kalangan kaunter paling aktif, Velesto Energy naik 1.5 sen kepada 26.5 sen, Top Glove meningkat tiga sen untuk mencatatkan harga RM1.14, Revenue susut susut setengah sen kepada 30.5 sen, Jade Marvel lemah 1.5 sen kepada 24.5 sen manakala Tanco tidak berubah pada 50.5 sen.

Di papan indeks, Indeks FBM Emas memperoleh 8.61 mata kepada 10,450.05, Indeks FBMT 100 meningkat 8.07 mata kepada 10,144.59, Indeks FBM Emas Syariah memperoleh 11.35 mata kepada 10,823.01 dan Indeks FBM 70 menambah 51.12 mata kepada 13,635.14.Bagaimanapun, Indeks ACE FBM kerugian 33.87 mata kepada 4,962.91.Mengikut sektor, Indeks Produk dan Perkhidmatan Perindustrian susut 0.59 mata kepada 165.83 dan Indeks Perladangan turun 0.42 mata untuk mencatatkan paras 7,048.00.Sementara itu, Indeks Tenaga meningkat 15.84 mata kepada 850.41 dan Indeks Perkhidmatan Kewangan menambah 18.79 mata kepada 15,524.40. -BERNAMA


RM4.5 bilion nilai pelaburan dari Korea Selatan direkodkan di Johor

(Menteri Besar Johor, Datuk Onn Hafiz Ghazi dan Duta Korea Selatan, Yeo Seung-bae turut hadir pada  Forum Perniagaan Johor-Korea 2023 di Johor Bahru)

JOHOR BAHRU, 18 Mei- Sejumlah RM4.5 bilion nilai pelaburan dari Korea Selatan telah direkodkan di Johor bagi tempoh sepanjang 10 tahun lepas. Ia melibatkan keseluruhan 80 projek, selain mewujudkan peluang pekerjaan kepada bakat tempatan. Pengerusi Jawatankuasa Pelaburan, Perdagangan dan Hal Ehwal Pengguna Johor, Lee Ting Han berkata lebih banyak pelaburan dijangka masuk ke negeri itu dalam bidang strategik dan berimpak tinggi. "Untuk Korea, kita fokus pada 'chemical' dan 'petro chemical' yang merupkan antara sektor di mana negara itu ada kekuatan dan baru-baru ini Syarikat Kusa Deta menyatakan minat meraka untuk membut pelaburan di Malaysia,"katanya.Beliau ditemui media pada Forum Perniagaan Johor-Korea 2023 di Johor Bahru. Turut hadir Menteri Besar Johor, Datuk Onn Hafiz Ghazi, selain Duta Korea Selatan, Yeo Seung-bae. Korea Selatan merupakan negara pelabur asing ketiga terbesar di Johor, selepas China dan Singapura.

(Pengerusi Jawatankuasa Pelaburan, Perdagangan dan Hal Ehwal Pengguna Johor, Lee Ting Han)


Bursa Malaysia dibuka tinggi seketika pada sesi pembukaan dagangan

KUALA LUMPUR, 18 Mei- Bursa Malaysia dibuka agak tinggi pada sesi awal dagangan pagi ini tetapi susut beberapa minit kemudian meskipun Wall Street bergerak rancak semalaman selepas pasaran menjangkakan pencapaian positif daripada rundingan siling hutang Amerika Syarikat yang sedang berlangsung, kata seorang peniaga.Pada pukul 9.11 pagi, FTSE Bursa Malaysia KLCI (FBM KLCI) turun 1.49 mata kepada 1,422.85 daripada 1,424.34 pada penutup Rabu.Indeks barometer dibuka 0.40 mata lebih tinggi pada 1,424.74.Di pasaran yang lebih luas, kaunter untung mengatasi kaunter rugi 158 berbalas 120, manakala 234 kaunter tidak berubah, 1,734 tidak diniagakan dan 13 yang lain digantung.Jumlah dagangan 236.98 juta unit bernilai RM93.64 juta.Menurut Malacca Securities Sdn Bhd, rundingan berterusan mengenai siling hutang AS menyumbang kepada prestasi kukuh semalaman Wall Street sambil menambah pasaran juga telah mengurangkan pendedahan kepada emas.Bagi komoditi, harga minyak mentah Brent melonjak melebihi AS$75 satu tan manakala minyak sawit mentah turun di bawah paras RM3,500 satu tan dan harga emas pula susut di bawah AS$2,000 seaun.“Berikutan prestasi positif Wall Street, kami percaya peniaga mungkin melihat sektor yang lebih berisiko tidak lama lagi," katanya.Dalam kalangan saham wajaran tinggi, Maybank dan Petronas Chemicals masing-masing naik dua sen kepada RM8.73 dan RM7.00, TNB susut 12 sen kepada RM9.63 dan CIMB turun satu sen menjadi RM4.97 manakala Public Bank tidak berubah pada RM3.96 .Bagi saham aktif, Revenue dan Dagang NexChange naik satu sen setiap satu kepada 32 sen dan 46.5 sen, YTL Corporation turun satu sen menjadi 74 sen, manakala Bahvest Resources, Classita dan Meta Bright tidak berubah, masing-masing mencatatkan 11.5 sen, 15 sen dan 18 sen.

Di papan indeks, Indeks FBM Emas merosot 6.61 mata kepada 10,434.83, Indeks FBMT 100 susut 7.24 mata menjadi 10,129.28, Indeks FBM Emas Syariah menguncup 12.47 mata kepada 10,799.19 dan Indeks FBM ACE lemah 3.58 mata kepada 4,993.20. Bagaimanapun, Indeks FBM 70 meningkat 4.31 mata kepada 13,588.33.Bagi segi sektor, Indeks Produk dan Perkhidmatan Perindustrian meningkat 0.02 mata kepada 166.44, Indeks Perkhidmatan Kewangan menambah 7.23 mata kepada 15,512.84 dan Indeks Tenaga menambah 3.06 mata kepada 837.63.Indeks Perladangan bagaimanapun turun 27.25 mata kepada 7,021.17. -BERNAMA


Operasi BNM bantu kadar jangka pendek untuk kekal stabil hari ini

KUALA LUMPUR, 18 Mei- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional dianggarkan RM43.08 bilion dan RM29.20 bilion dalam dana Islam.Hari ini, bank pusat akan menjalankan tender pasaran wang konvensional melibatkan RM500 juta selama tujuh hari dan dua tender Qard, terdiri daripada satu tender RM800 juta (tujuh hari) serta tender RM1 bilion (14 hari).

Selain itu, bank pusat turut mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada 4 petang, BNM akan menawarkan sehingga RM41.6 bilion untuk tender semalaman konvensional dan RM26.4 bilion bagi tender semalaman Murabahah. -BERNAMA


Nilai ringgit kembali kukuh berbanding dolar AS pada sesi awal urus niaga

KUALA LUMPUR, 18 Mei- Nilai ringgit mengukuh sedikit berbanding dolar AS pagi ini kerana pergerakan dolar AS telah terjejas disebabkan kebimbangan terhadap siling hutang Amerika Syarikat (AS), kata seorang penganalisis.Pada pukul 9.00 pagi, mata wang tempatan meningkat kepada 4.5230/5280 berbanding dolar AS daripada kadar penutup semalam 4.5250/5275.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berpendapat ahli-ahli politik AS akan berusaha menyelesaikan kebuntuan ini kerana mereka perlu memastikan ekonomi terus mengekalkan pertumbuhan."Cuma, situasi politik boleh menyebabkan ketidakselesaan dalam pasaran kewangan," katanya kepada Bernama sambil menambah sehubungan itu, ringgit dijangka sedikit stabil hari ini.Sementara itu, peniaga ActivTrades Dyogenes Rodrigues Diniz berkata gandingan USD/MYR mungkin bergerak secara mendatar menjelang pengeluaran data Tuntutan Pengangguran Awal AS bersama-sama Indeks Pembuatan Persekutuan Philadelphia AS.Dalam pada itu, ringgit didagangkan kebanyakannya lebih rendah berbanding sekumpulan mata wang utama.

Mata wang tempatan lemah berbanding pound Britain kepada 5.6456/6518 berbanding 5.6300/6331 pada penutup Rabu dan susut berbanding euro menjadi 4.9034/9088 daripada 4.9006/9033 semalam, tetapi meningkat berbanding yen Jepun kepada 3.2907/2945 daripada 3.3039/3060 sebelumnya.Ringgit juga diniagakan kebanyakannya lebih rendah berbanding mata wang Asean.Mata wang tempatan bergerak mendatar berbanding rupiah Indonesia pada 304.1/304.6 daripada 304.2/304.6 pada penutup Rabu, merosot kepada 3.3696/3736 berbanding dolar Singapura daripada 3.3693/3714 semalam, susut berbanding peso Filipina pada 8.07/8.09 daripada 8.05/8.06 dan rendah berbanding baht Thai kepada 13.2136/2343 daripada 13.2059/2182 sebelumnya. -BERNAMA


Inflasi Malaysia meningkat 3.3% pada 2022

KUALA LUMPUR, 18 Mei- Inflasi Malaysia pada 2022 meningkat 3.3 peratus berbanding 2.5 peratus pada 2021.Peningkatan itu didorong oleh makanan dan minuman, restoran dan hotel, pengangkutan dan hiasan, perkakasan dan penyelenggaraan isi rumah.Ketua Perangkawan Datuk Seri Mohd Uzir Mahidin menerusi kenyataan berkata, "peningkatan inflasi itu dengan mata indeksnya mencatatkan 127.2 tahun lepas berbanding 123.1 pada 2021."Ia juga seiring dengan kenaikan harga majoriti komoditi; pengukuhan dolar Amerika Syarikat berbanding mata wang utama; dan ketegangan geopolitik antara Rusia dan Ukraine.Kenaikan ketara direkodkan oleh semua subkumpulan makanan dan minuman dan mencatatkan kenaikan antara 2.9 peratus hingga 8.6 peratus.Selain itu, kejadian seperti banjir dan tanah runtuh juga telah menyebabkan gangguan dalam bekalan produk pertanian, menyebabkan kekurangan bekalan makanan dan kenaikan harga.


Niaga hadapan MSM ditutup rendah

KUALA LUMPUR, 17 Mei- Niaga hadapan minyak sawit mentah (MSM) di Bursa Malaysia Derivatives ditutup lebih rendah untuk hari ketiga berturut-turut, menjejaki kejatuhan berterusan harga minyak kacang soya di Lembaga Perdagangan Chicago (CBOT).Penganalisis Kanan Fastmarkets, Sathia Varqa berkata terdapat kejatuhan besar lebih empat peratus harga minyak kacang soya di CBOT berikutan penuaian tanaman itu yang tinggi di Amerika Syarikat.“Terdapat juga jangkaan penuaian kelapa sawit yang banyak di Malaysia,” katanya kepada Bernama.Ketua Penyelidikan Komoditi Sunvin Group yang berpangkalan di Mumbai, Anilkumar Bagani berkata harga minyak sawit Malaysia dilihat berada dalam tekanan kerana Indonesia telah menetapkan harga rujukan minyak sawit mentah untuk 16-31 Mei pada US$893.23, turun daripada US$955.53 setan bagi tempoh 1-15 Mei.

"Pasaran juga berhati-hati dengan perjanjian 'koridor bijirin' Laut Hitam yang dijadualkan untuk diperbaharui esok," katanya.Peniaga minyak sawit David Ng berkata niaga hadapan MSM ditutup lebih rendah kerana kelemahan harga minyak kacang soya di CBOT yang terus menekan harga minyak sawit. Beliau berkata paras sokongan minyak sawit pada RM3,100 setan dan paras rintangan pada RM3,600 setan.Pada penutup dagangan, kontrak untuk Jun 2023 turun RM24 kepada RM3,724 setan manakala Julai 2023 dan Ogos 2023 masing-masing susut RM23 kepada RM3,541 dan RM3,434 setan.Kontrak September 2023 jatuh RM11 kepada RM3,409 setan, Oktober 2023 turun RM8 kepada RM3,407 setan dan November 2023 susut RM8 kepada RM3,410 setan.Jumlah dagangan meningkat kepada 96,310 lot daripada 72,376 lot pada Selasa, manakala kepentingan terbuka mengukuh kepada 196,321 kontrak daripada 191,642 kontrak.Harga MSM fizikal bagi Jun Selatan turun sebanyak RM50 kepada RM3,800 setan.- BERNAMA


Harga minyak yang stabil dorong pasaran getah untuk ditutup tinggi

KUALA LUMPUR, 17 Mei - Pasaran getah tempatan ditutup tinggi petang ini, didorong oleh harga minyak yang stabil, kata seorang peniaga.Harga minyak meningkat kerana peniaga masih mengambil sikap berhati-hati selepas kenaikan mendadak dalam inventori minyak mentah Amerika Syarikat (AS) yang mencetuskan kebimbangan ke atas permintaan berikutan pengeluaran data ekonomi AS dan China yang lebih lemah daripada jangkaan.“Menurut angka Institut Petroleum Amerika, stok minyak mentah AS meningkat kira-kira 3.6 juta tong pada minggu berakhir 12 Mei,” katanya kepada Bernama.Namun begitu, peniaga itu menambah keuntungan selanjutnya dikekang oleh petunjuk bercampur-campur daripada pasaran hadapan getah serantau berikutan ketidaktentuan yang menyelubungi perbincangan siling hutang AS.

Sementara itu, harga Lembaga Getah Malaysia (LGM) bagi Getah Mutu Malaysia 20 (SMR 20) naik 0.5 sen kepada 611 sen sekilogram (kg), manakala lateks pukal meningkat dua sen kepada 489.5 sen sekg.Pada pukul 5 petang, harga rujukan LGM untuk SMR 20 ialah pada 610.5 sen sekg manakala lateks pukal pada 489.5 sen sekg. -BERNAMA


Mesyuarat CPOPC, perkukuh kerjasama hadapi tekanan EU

KUALA LUMPUR, 17 Mei- Tiga kertas kajian dipersiapkan Malaysia dan Indonesia dalam usaha menyangkal kempen fitnah, mendidik pengguna dan meningkatkan kesedaran tentang faedah minyak sawit.Mesyuarat Ke-11 Majlis Negara-Negara Pengeluar Minyak Sawit (CPOPC) yang berlangsung di ibu negara hari ini memfokuskan pengukuhan peranan strategik negara ahli bagi menghadapi pelaksanaan Peraturan Penebangan Hutan Kesatuan Eropah (EUDR).Mesyuarat yang dipengerusikan Timbalan Perdana Menteri, Datuk Seri Fadillah Yusof, merangkap Menteri Perladangan dan Komoditi (KPK) menekankan agar isu EUDR ditangani sebaik mungkin demi kelangsungan pekebun kecil kelapa sawit dan industri negara pengeluar."Terlalu banyak pekebun kecil yang terlibat, sebarang tindakan diambil oleh Kesatuan Eropah (EU) akan memberi implikasi kepada mereka, inilah tujuan sebenar misi ini."Misi bersama itu juga akan bertemu pemain utama industri minyak sawit dan organisasi masyarakat sivil EU hujung bulan ini di Brussels untuk membangkitkan kebimbangan ini. "Mesyuarat turut mengambil maklum tentang cadangan perundangan lain yang sedang dipertimbangkan di EU, seperti Peraturan Buruh Paksa, Arahan Tuntutan Hijau, dan Arahan Tenaga Boleh Diperbaharui lll, yang memerlukan perhatian pihak berkepentingan dalam industri minyak sawit," katanya kepada pemberita di sini.Indonesia diwakili Menteri Koordinator Hal Ehwal Ekonominya, Airlangga Hartarto manakala Honduras negara anggota ke-3 yang terbaharu diwakili Menteri Pertanian dan Ternakan, Dr Laura Suazo.Turut hadir wakil dari negara Colombia, Ghana dan Papua New Guinea sebagai negara pemerhati.

(Turut hadir wakil dari negara Colombia, Ghana dan Papua New Guinea sebagai negara pemerhati)


Ekonomi hijau, semua rumah disasar guna tenaga solar - Rafizi

KUALA LUMPUR, 17 Mei - Tenaga solar disasar untuk dijadikan penggunaan di setiap rumah bagi mengurangkan bebanan bil elektrik rakyat bagi jangka masa panjang.Menteri Ekonomi, Rafizi Ramli berkata ia bertepatan dengan peralihan negara kepada fasa ekonomi hijau dalam usaha menstrukturkan semula ekonomi negara ke arah ekonomi bernilai tinggi serta menjamin kelangsungan tenaga negara.Katanya, ia merupakan sebahagian daripada tekad Kementerian Ekonomi dalam usaha merancakkan pelaburan dari dalam dan luar negara dalam sektor baharu seterusnya mewujudkan peluang-peluang pekerjaan berpendapatan tinggi.

"InsyaAllah, lebih banyak inisiatif akan dilaksanakan untuk mempercepatkan peralihan kepada ekonomi hijau dari semasa ke semasa," katanya menerusi hantaran di Facebook.Tambah Rafizi, kerangka dasar yang membabitkan ekonomi hijau perlu ditambah baik untuk mempermudah dan menggalakkan pelaburan serta penyertaan sektor awam dan swasta.Sebagai langkah permulaan, Rafizi berkata Kementerian Ekonomi dengan kerjasama Kementerian Sumber Asli, Alam Sekitar & Perubahan Iklim (NRECC) telah bersepakat untuk meningkatkan kapasiti penjanaan tenaga boleh baharu (TBB) bagi mewujudkan peluang pertumbuhan ekonomi baharu.


Kaunter perladangan bantu lonjakkan dagangan Bursa Malaysia pada sesi tengah hari

KUALA LUMPUR, 17 Mei- Bursa Malaysia meneruskan kenaikan awal sehingga ke sesi tengah hari, dengan indeks utama kekal dalam zon positif dirangsang oleh momentum belian tanpa henti membabitkan saham wajaran tinggi perladangan.Walaupun prestasi bercampur-campur diperlihatkan oleh bursa serantau, FTSE Bursa Malaysia KLCI (FBM KLCI) meningkat 3.8 mata untuk menamatkan sesi dagangan pagi pada paras 1,427.30 berbanding penutup semalam pada 1,423.50.Indeks barometer dibuka 1.49 mata lebih rendah pada 1,422.01.Kaunter perladangan, Sime Darby Plantation melonjak 15 sen atau 3.4 peratus kepada RM4.45, Kuala Lumpur Kepong (KLK) meningkat 30 sen atau 1.33 peratus kepada RM22.80 manakala IOI Corporation menokok empat sen atau 1.03 peratus kepada RM3.94 .Gabungan ketiga-tiga saham itu menyumbang 2.66 mata kepada keuntungan dalam indeks komposit.Indeks Perladangan mengukuh 93.23 mata kepada 7,026.95.Bagaimanapun, pasaran yang lebih luas menyaksikan kaunter rugi mengatasi kaunter untung 369 berbalas 322, manakala 387 kaunter tidak berubah, 1,178 tidak diniagakan dan 23 yang lain digantung.Jumlah dagangan 1.44 bilion unit bernilai RM722.84 juta.Bagi saham wajaran tinggi lain, Public Bank menokok tiga sen kepada RM3.98, Tenaga Nasional naik lima sen menjadi RM9.78, CIMB menambah dua sen kepada RM5.01 manakala IHH Healthcare tidak berubah pada RM5.92.Maybank susut satu sen kepada RM8.72 dan Petronas Chemicals turun empat sen kepada RM7.03.

Dalam kalangan kaunter paling aktif, YTL Corporation meningkat 7.5 sen kepada 74 sen, Vinvest dan Classita susut setengah sen setiap satu kepada lapan sen dan 14.5 sen, Metronic turun satu sen kepada satu sen, manakala SIAB Holdings menokok dua sen kepada 17 sen.Di papan indeks, Indeks FBM Emas mengembang 29.23 mata kepada 10,448.61, Indeks FBMT 100 naik 28.63 mata kepada 10,144.12, Indeks FBM Emas Syariah meningkat 31.47 mata kepada 10,810.85 dan Indeks FBM 70 peroleh 44.93 mata untuk mencatatkan 13,538.28.Bagaimanapun, Indeks FBM ACE kerugian 4.93 mata kepada 4,995.64.Mengikut sektor, Indeks Produk dan Perkhidmatan Perindustrian susut 0.03 mata kepada 166.71, Indeks Tenaga menguncup 1.21 mata kepada 832.73 tetapi Indeks Perkhidmatan Kewangan meningkat 18.51 mata kepada 15,549.65. -BERNAMA


Sentimen lemah pengaruhi selera risiko di Bursa Malaysia

KUALA LUMPUR, 17 Mei- Bursa Malaysia dibuka rendah pagi ini, mengambil petunjuk daripada prestasi semalaman Wall Street yang lemah.Pada pukul 9.05 pagi, FTSE Bursa Malaysia KLCI (FBM KLCI) susut 2.16 mata kepada 1,421.34 daripada 1,423.5 pada penutup Selasa. Indeks barometer dibuka pada paras 1,422.01, susut 1.49 mata.Di pasaran yang lebih luas, kaunter rugi mengatasi kaunter untung 135 berbalas 98, manakala 199 kaunter tidak berubah, 1,824 tidak diniagakan dan 23 yang lain digantung.Jumlah dagangan 104.99 juta unit bernilai RM43.32 juta.Menurut Malacca Securities Sdn Bhd, pasaran saham Amerika Syarikat (AS) lebih lemah apabila pelabur masih menantikan berita mengenai rundingan siling hutang antara pemimpin kongres dan Presiden AS Joe Biden, dengan Setiausaha Perbendaharaan AS Janet Yellen mengulangi bahawa jika siling hutang tidak dinaikkan, negara itu mungkin berisiko mungkir terhadap obligasi hutangnya seawal 1 Jun.Firma broker itu menambah memandangkan ketidaktentuan di AS, ia percaya tekanan jualan mungkin melimpah ke pasaran tempatan, sekali gus mengehadkan potensi peningkatan pada FBM KLCI.“Kami berpendapat peniaga mungkin menumpukan pada saham defensif dalam sektor telekomunikasi, utiliti dan pengguna.“Sementara itu, kami berpihak kepada saham berkaitan pelancongan dan penjagaan kesihatan berikutan pembukaan semula sempadan China,” katanya dalam nota hari ini.Naib presiden penyelidikan ekuiti Rakuten Trade Sdn Bhd Thong Pak Leng pula menyatakan sentimen keseluruhan kekal berhati-hati terhadap ketidaktentuan di AS."Untuk hari ini, kami mengunjurkan indeks berlegar dalam julat 1,415-1,425," katanya.Dalam kalangan saham wajaran tinggi, Maybank dan Petronas Chemicals susut dua sen setiap satu kepada RM8.71 dan RM7.05, Tenaga turun lapan sen menjadi RM9.65 manakala Public Bank dan CIMB tidak berubah, masing-masing pada RM3.95 dan RM4.99 .

Bagi saham aktif, Classita, Vinvest dan ATA IMS meningkat setengah sen setiap satu kepada 15.5 sen, sembilan sen dan 28.5 sen, YTL Corporation menambah satu sen kepada 67.5 sen manakala Silver Ridge turun setengah sen kepada 43.5 sen.Di papan indeks, Indeks FBM Emas merosot 10.03 mata kepada 10,409.35, Indeks FBMT 100 susut 14.17 mata kepada 10,101.32, Indeks FBM Emas Syariah turun 16.74 mata kepada 10,762.64 dan Indeks FBM 70 kerugian 13.89 mata kepada 13,479.45.Bagaimanapun, Indeks FBM ACE memperoleh 10.93 mata kepada 5,011.5. Mengikut sektor, Indeks Produk dan Perkhidmatan Perindustrian meningkat 0.24 mata kepada 166.98 dan Indeks Perkhidmatan Kewangan meraih 8.65 mata kepada 15,539.79, manakala Indeks Tenaga susut 0.22 mata menjadi 833.72 dan Indeks Perladangan turun 14.94 mata kepada 6,918.78. -BERNAMA


Nilai ringgit dibuka rendah berbanding dolar AS

KUALA LUMPUR, 17 Mei - Ringgit dibuka rendah berbanding dolar AS hari ini berikutan sikap pelabur yang kekal berhati-hati berhubung tarikh akhir siling hutang Amerika Syarikat (AS), kata seorang penganalisis.Pada 9 pagi, mata wang tempatan menyusut nilai kepada 4.5130/5175 berbanding dolar AS daripada kadar penutup Selasa 4.4975/5005.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata perbincangan antara Presiden AS dan Speaker Dewan masih belum menunjukkan hasil yang ketara, kecuali kedua-duanya komited untuk menyelesaikan isu itu.“Sementara itu, jualan runcit AS -- barometer untuk perbelanjaan pengguna yang menyumbang lebih daripada dua pertiga kepada ekonomi AS -- meningkat kepada 0.4 peratus bulan ke bulan pada April 2023 selepas penurunan dua bulan berturut-turut,” beliau kepada Bernama.Bagaimanapun, beliau menyatakan data terbaharu adalah di bawah anggaran konsensus sebanyak 0.7 peratus, menunjukkan bahawa prospek ekonomi untuk perbelanjaan isi rumah kekal mencabar."Indeks dolar AS (DXY) terus kekal tinggi dan sekali gus menunjukkan penghindaran risiko dalam pasaran mata wang," kata Mohd Afzanizam.

Oleh itu, beliau percaya ringgit akan terus kekal lemah dalam tempoh terdekat kerana pelabur lebih suka memegang mata wang selamat kerana ketidaktentuan siling hutang kekal dengan tarikh akhir 1 Jun semakin hampir.Dalam pada itu, ringgit diniagakan kebanyakannya lebih tinggi berbanding sekumpulan mata wang utama.Mata wang tempatan mengukuh berbanding pound Britain kepada 5.6349/6406 berbanding 5.6367/6405 pada penutup Selasa dan meningkat berbanding yen Jepun kepada 3.3074/3110 daripada 3.3126/3150 sebelum ini, tetapi susut berbanding euro untuk mencatatkan paras 4.9056/9105 berbanding 4.8991/9024 semalam.Ringgit juga didagangkan kebanyakannya lebih rendah berbanding mata wang Asean.Ia menyusut nilai berbanding rupiah Indonesia kepada 304.4/304.9 daripada 303.4/303.8 pada hari Selasa, turun kepada 3.3684/3720 berbanding dolar Singapura daripada 3.3659/3686 semalam dan merosot berbanding peso Filipina pada 8.03/8.05 from 8.02/8.03 sebelumnya.Namun, ringgit mengukuh berbanding baht Thai kepada 13.2218/2404 daripada 13.2400/2547 penutupan urus niaga semalam. - BERNAMA


Niaga hadapan MSM ditutup rendah

KUALA LUMPUR, 16 Mei- Niaga hadapan minyak sawit mentah (MSM) di Bursa Malaysia Derivatives ditutup lebih rendah untuk hari kedua berturut-turut berikutan prospek pengeluaran yang lebih tinggi bagi Mei dan seterusnya. Ketua Penyelidikan Komoditi Sunvin Group di Mumbai, Anilkumar Bagani berkata laporan Anggaran Bekalan dan Permintaan Pertanian Dunia (Wasde) 2023/24 mengenai pengeluaran minyak sawit adalah sebanyak 79.56 juta tan, meningkat daripada 78.14 juta tan yang dianggarkan bagi 2022/23."Pengeluaran minyak sawit Indonesia adalah lebih kurang 47 juta tan daripada 46 juta tan, Malaysia sebanyak 19.3 juta tan berbanding 19 juta tan, Thailand (3.45 juta tan daripada 3.42 juta tan) dan Colombia (1.8 juta tan daripada 1.77 juta tan)," katanya kepada Bernama.

Sementara itu, penganalisis kanan Fastmarkets, Dr Sathia Varqa berkata terdapat sedikit data asas yang positif untuk menyokong harga yang lebih tinggi melainkan terdapat pengisytiharan El Nino yang akan memberi kesan teruk kepada pengeluaran. Peniaga minyak sawit David Ng berkata jangkaan peningkatan pengeluaran pada minggu-minggu akan datang dilihat sebagai memberi tekanan kepada pasaran dan meletakkan tahap sokongan pada RM3,250, manakala, paras rintangan pada RM3,700. Pada penutup hari ini, kontrak Jun 2023 turun RM42 kepada RM3,748, manakala Julai 2023 susut RM52 kepada RM3,564 satu tan dan Ogos 2023 jatuh RM55 kepada RM3,457 satu tan. September 2023 adalah lebih rendah sebanyak RM40 kepada RM3,420 satu tan, Oktober 2023 jatuh RM33 kepada RM3,415 satu tan dan November 2023 merosot RM24 kepada RM3,418 satu tan.Jumlah dagangan meningkat kepada 72,376 lot berbanding 65,795 lot yang disaksikan semalam, manakala kepentingan terbuka turut mengukuh kepada 191,642 kontrak daripada 191,064 kontrak. Harga MSM fizikal bagi Mei Selatan mengecil sebanyak RM20 kepada RM3,850 satu tan.- BERNAMA


Niaga hadapan emas ditutup rendah dengan 49 lot diniagakan

KUALA LUMPUR, 16 Mei - Niaga hadapan emas di Bursa Malaysia Derivatives ditutup rendah hari ini dengan 49 lot diniagakan hari ini.Bulan semerta Mei 2023 turun kepada US$2,013.20 setiap troy auns daripada US$2,020.20 setiap troy auns ketika ditutup semalam.

Kontrak bagi Jun 2023, Julai 2023, Ogos 2023, Oktober 2023 dan Disember 2023 semuanya ditutup pada US$2,021.40 setiap troy auns.Harga emas fizikal berada pada US$2,019.90 setiap troy auns, seperti yang diterbitkan oleh London Bullion Market Association pada 15 Mei, 2023. -BERNAMA


KUALA LUMPUR, 16 Mei - Kadar antara bank jangka pendek ditutup stabil hari ini berikutan operasi Bank Negara Malaysia (BNM) yang menyerap lebihan mudah tunai daripada sistem kewangan.Mudah tunai dalam sistem konvensional turun kepada RM36.48 bilion daripada RM46.53 bilion pagi ini, manakala mudah tunai dalam dana Islam merosot kepada RM22.18 bilion berbanding RM26.24 bilion sebelum ini.Awal hari ini, bank pusat menawarkan empat tender pasaran wang konvensional, dua tender Qard dan satu tender repo berbalik.

Bank pusat turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada pukul 4 petang, bank pusat menawarkan tender pasaran wang konvensional bernilai RM36.5 bilion dan tender pasaran wang Murabahah bernilai RM22.0 bilion, kedua-duanya bagi wang sehari.Kadar Semalaman Islam Malaysia (MYOR-i) berada pada 2.96 peratus pada 15 Mei 2023. -BERNAMA


Pasaran getah ditutup bercampur-campur

KUALA LUMPUR, 16 Mei- Pasaran getah tempatan ditutup bercampur-campur hari ini apabila pengumuman data ekonomi China dan Zon Eropah yang lebih lemah daripada jangkaan telah menjejaskan prospek ekonomi global, kata seorang peniaga.Beliau berkata Biro Statistik Kebangsaan China melaporkan pengeluaran perindustrian dan jualan runcit berkembang pada kadar yang lebih perlahan daripada jangkaan pada April, masing-masing pada 5.6% dan 18.4%, menunjukkan pemulihan ekonomi yang tidak sekata selepas langkah-langkah pencegahan COVID-19 ditamatkan awal tahun ini.“Sementara itu, pejabat statistik Kesatuan Eropah, Eurostat, melaporkan pengeluaran perindustrian zon Eropah susut 4.1% bulan ke bulan, jauh daripada jangkaan pada Mac apabila pengeluaran barangan modal merosot," katanya.Bagaimanapun, peniaga itu berkata penurunan seterusnya terhad apabila ringgit yang lebih kukuh diimbangi oleh kenaikan harga minyak mentah.Harga Lembaga Getah Malaysia (LGM) bagi Standard Malaysian Rubber 20 (SMR 20) tidak berubah pada 610.5 sen sekilogram manakala lateks pukal merosot satu sen kepada 488 sen sekilogram.Pada 5.00 petang, harga rujukan LGM bagi getah fizikal SMR 20 berada pada 610.5 sen sekilogram manakala lateks pukal pada 487.5 sen sekilogram. -BERNAMA


Ringgit ditutup rendah berbanding Dolar AS

KUALA LUMPUR, 16 Mei- Ringgit susut lagi untuk ditutup rendah berbanding dolar US hari ini di tengah-tengah sentimen berwaspada terhadap prospek pertumbuhan global, kata seorang ahli ekonomi.Pada 6 petang, ringgit menurun kepada 4.4975/5005 berbanding dolar US daripada 4.4960/4985 yang dicatatkan semalam. Ketua Ahli Ekonomi Bank Muamalat Malaysia Bhd Mohd Afzanizam Abdul Rashid berkata ringgit menunjukkan trend lemah selepas sebahagian besar data ekonomi China yang dikeluarkan hari ini mencatatkan angka di bawah jangkaan berbanding apa yang diramalkan pasaran. Biro Statistik Kebangsaan China melaporkan pelaburan aset tetap negara itu meningkat hanya 4.7 peratus berbanding anggaran konsensus pasaran sebanyak 5.5 peratus, manakala jualan runcit dan pengeluaran perindustrian masing-masing berjumlah 18.4 peratus serta 5.6 peratus, di bawah konsensus pasaran iaitu pada 21.0 peratus dan 10.9 peratus.

"Ini mencerminkan prospek pertumbuhan global masih mencabar tetapi harapan untuk China menjadi pemangkin utama pengembangan global berikutan pembukaan semula ekonomi masih wujud. "Bagaimanapun, ia mungkin tidak mudah memandangkan kemungkinan halangan-halangan sedia ada di sepanjang jalan," kata Mohd Afzanizam kepada Bernama. Pada penutup, ringgit diniagakan rendah berbanding sekumpulan mata wang utama. Ia merosot berbanding euro kepada 4.8991/9024 daripada 4.8863/8890 yang disaksikan semasa penutupan Isnin, jatuh berbanding pound Britain kepada 5.6367/6405 daripada 5.6169/6200 dan lebih rendah berbanding yen Jepun kepada 3.3126/3150 daripada 3.3010/3031 sebelum ini.Ringgit diniagakan bercampur-campur berbanding mata wang Asean. Ia menokok berbanding rupiah Indonesia kepada 303.4/303.8 daripada 303.6/304.0 dan mengukuh berbanding baht Thailand kepada 13.2400/2547 daripada 13.3045/3174.Berbanding dolar Singapura, ia melemah kepada 3.3659/3686 daripada 3.3592/3616 dan tidak berubah berbanding peso Filipina pada 8.02/8.03.- BERNAMA


KUALA LUMPUR, 16 Mei- Bursa Malaysia mengakhiri penyusutan selama lima hari berturut-turut apabila dagangan ditutup lebih tinggi pada Selasa, seiring dengan prestasi pasaran serantau dan dipacu pembelian bagi saham wajaran tinggi terpilih.Pada 5.00 petang, indeks petunjuk utama FTSE Bursa Malaysia KLCI (FBM KLCI) naik 6.13 mata kepada 1,423.50 daripada 1,417.37 pada akhir dagangan semalam.Indeks pemacu pasaran yang dibuka menokok 0.55 mata kepada 1,417.92 pagi ini, bergerak dalam zon positif sepanjang sesi dagangan, malah turut mencecah paras tertinggi 1,426.12.Keuntungan diraih oleh Tenaga Nasional dan Petronas Chemicals ternyata mendorong kenaikan FBM KLCI dengan gabungan sebanyak 3.174 mata.Saham Tenaga melonjak 21 sen atau 2.21% kepada RM9.73 manakala Petronas Chemicals meraih sembilan sen atau 1.29 peratus kepada RM7.07.Sentimen pasaran adalah positif dengan kaunter untung mengatasi rugi iaitu 428 berbanding 361 manakala 432 kaunter lain tidak berubah; 1,021 tidak diniagakan dan 23 yang lain digantung dagangannya.Jumlah dagangan turun sedikit kepada 2.57 bilion unit bernilai RM1.51 bilion daripada 2.66 bilion unit bernilai RM1.41 bilion pada Isnin.Penganalisis Kanan Malacca Securities Sdn Bhd Kenneth Leong berkata FBM KLCI meningkat berikutan aktiviti memburu saham berharga rendah terus berjalan biarpun data ekonomi China lebih lemah daripada jangkaan awal, jualan runcit dan pengeluaran perindustrian yang berbeza daripada unjuran ahli ekonomi.Bagaimanapun, kalangan pelabur masih berpendapat bahawa kerajaan China akan mengambil tindakan sewajarnya untuk menyemarakkan lagi pertumbuhan ekonomi, katanya.“Bagi prospek akan datang, kami kekal berhati-hati terhadap perkembangan menjelang rundingan berkaitan had hutang Amerika Syarikat (AS). Sekiranya dasar dan penggubal undang-undang mencapai persetujuan bersama, ini pasti disambut dengan reaksi positif pasaran dan sebaliknya.“Di peringkat tempatan, terdapat tanda-tanda wujudnya aktiviti memburu saham-saham berharga rendah dan kami unjurkan aliran pemulihan akan berterusan dengan pengumuman prestasi kewangan korporat selepas ini,” katanya kepada Bernama.Dari sudut teknikal, Leong berkata indeks utama telah membentuk aliran menaik hari ini yang berkemungkinan menandakan potensi pemulihan jangka pendek ke arah paras rintangan 1,437 dan 1,450 manakala sokongan pula pada 1,413.

(Bursa Malaysia ditutup naik 6.13 mata, akhiri penyusutan lima hari)

Sementara itu, Naib Presiden Penyelidikan Ekuiti Rakuten Trade Sdn Bhd Thong Pak Leng berkata pasaran serantau utama kebanyakannya berada dalam wilayah negatif berikutan kebimbangan pelabur mengenai jurang ketara antara penggubal undang-undang AS dalam usaha untuk menaikkan had pinjaman negara dan mengelak berlakunya kemungkiran atau kesukaran melunas hutang.

“Bagi bursa tempatan, kami yakin aktiviti memburu saham-saham berharga rendah akan terus ada biarpun dalam senario ketidaktentuan pasaran serantau. Oleh itu, kami menjangkakan indeks utama itu bergerak dalam jajaran 1,420-1,435 untuk tempoh berbaki minggu ini," katanya.Saham wajaran tinggi menyaksikan Maybank untung empat sen kepada RM8.73, manakala Public Bank, CIMB dan IHH Healthcare menambah satu sen masing-masing kepada RM3.95, RM4.99 dan RM5.92.

Bagi saham aktif, Vinvest rugi 9.5 sen kepada 8.5 sen; Dagang NeXchange naik 4.5 sen kepada 47 sen manakala Fitters, Velesto dan Bahvest masing-masing tidak berubah pada lima sen, 25 sen dan 12 sen.Di papan indeks pula, Indeks FBM Emas menokok 42.75 mata kepada 10,419.38; Indeks FBMT 100 menambah 42.38 mata kepada 10,115.49; Indeks FBM Emas Shariah meraih 51.84 mata kepada 10,779.38, Indeks FBM 70 melonjak 51.65 mata kepada 13,493.35 dan Indeks FBM ACE naik 19.56 mata kepada 5,000.57.Mengikut sektor, Indeks Tenaga menambah 6.55 mata kepada 833.94; Indeks Perkhidmatan Kewangan meraih 41.75 mata kepada 15,531.14; Indeks Perladangan melonjak 42.0 mata kepada 6,933.72 dan Indeks Produk dan Perkhidmatan Perindustrian naik 1.02 mata kepada 166.74.Jumlah dagangan di Pasaran Utama berkurangan kepada 1.52 bilion unit bernilai RM1.27 bilion daripada 1.62 bilion unit bernilai RM1.17 bilion, semalam.Selain itu, jumlah waran berkurangan kepada 291.71 juta unit bernilai RM48.63 juta daripada 394.36 juta unit bernilai RM69.14 juta.Di Pasaran ACE, jumlah dagangan meningkat kepada 753.82 juta saham bernilai RM193.39 juta daripada 649.65 juta saham bernilai RM175.52 juta sebelumnya.Kaunter produk dan perkhidmatan pengguna menyumbang sebanyak 275.49 juta saham yang diniagakan di Pasaran Utama manakala produk dan perkhidmatan perindustrian (349.74 juta); pembinaan (66.83 juta); teknologi (224.57 juta); SPAC (sifar); perkhidmatan kewangan (47.42 juta); hartanah (253.53 juta); perladangan (22.22 juta); REIT (11.4 juta), dana tertutup (1,000); tenaga (103.78 juta); penjagaan kesihatan (94.07 juta); telekomunikasi dan media (32.86 juta); pengangkutan dan logistik (18.01 juta) serta utiliti (24.0 juta). -BERNAMA


Saham harga rendah diburu, Bursa Malaysia teruskan aliran meningkat pada tengah hari

KUALA LUMPUR, 16 Mei- Bursa Malaysia meneruskan peningkatan awalnya sehingga dagangan tengah hari Selasa susulan minat belian terhadap saham-saham mewah yang menyaksikan prestasi kukuh, seiringan dengan aliran pasaran serantau lain.Pada 12.30 tengah hari, indeks FTSE Bursa Malaysia KLCI (FBM KLCI) naik 7.42 mata kepada 1,424.79 daripada 1,417.37 pada akhir dagangan Isnin.Indeks utama itu menokok 0.55 mata kepada 1,417.92 sewaktu pasaran dibuka pada pagi ini.Peningkatan saham-saham wajaran tinggi seperti Tenaga, Public Bank, Kuala Lumpur Kepong dan Petronas Chemicals turut memacu indeks komposit itu dengan gabungan 5.138 mata.Di pasaran secara meluas, kaunter untung mengatasi rugi iaitu 375 berbanding 303 manakala 393 lain tidak berubah; 1,171 tidak diniagakan dan 23 lain digantung dagangannya.Jumlah dagangan sebanyak 1.43 bilion unit bernilai RM703.49 juta.Hong Leong Investment Bank dalam nota tinjauannya berkata FBM KLCI dijangka meneruskan mod konsolidasi dalam masa terdekat dengan paras sokongan pada 1,400 hingga 1,412 manakala rintangan pada 1,438 hingga 1,456.Ini sementara menunggu petunjuk positif lainnya ketika pelabur menilai dasar bank pusat berikutan kebimbangan mengenai kemelesetan ekonomi di AS serta krisis perbankannya dan isu paras hutang.Di peringkat domestik, tumpuan kepada bermulanya musim pelaporan suku pertama 2023 serta pilihan raya di enam negeri yang bakal menentukan hala tuju bursa tempatan.“KLCI mungkin memasuki semula mod konsolidasi itu dan sebarang penurunan di bawah 1,412 boleh mencetuskan penjualan ke arah sokongan lebih rendah pada 1,391-1,400," katanya.

Saham wajaran tinggi menyaksikan Maybank naik satu sen kepada RM8.70, Public Bank meraih empat sen kepada RM3.98; Petronas Chemicals menokok lapan sen kepada RM7.06, Tenaga naik 18 sen kepada RM9.70 manakala CIMB menambah tiga sen kepada RM5.01.Bagi saham paling aktif, Dagang NeXchange meraih empat sen kepada 46.5 sen; Vinvest susut 1.5 sen kepada 16.5 sen, Fitters dan Bahvest masing-masing tidak berubah pada lima sen dan 12 sen manakala Classita susut satu sen kepada 15 sen.Di papan indeks pula, Indeks FBM Emas menambah 47.67 mata kepada 10,424.3; Indeks FBMT 100 meraih 47.97 mata kepada 10,121.09; Indeks FBM Emas Shariah melonjak 52.36 mata kepada 10,779.9; Indeks FBM 70 meningkat 44.23 mata kepada 13,485.93 manakala Indeks FBM ACE naik 46.02 mata kepada 5,027.03.Bagi sektor, Indeks Produk dan Perkhidmatan Perindustrian menokok 1.0 mata kepada 166.72; Indeks Tenaga naik 4.8 mata kepada 832.19, Indeks Perladangan meraih 53.16 mata kepada 6,944.88 dan Indeks Perkhidmatan Kewangan menambah 59.13 mata kepada 15,548.52.- BERNAMA


Kadar jangka pendek kekal stabil susulan operasi BNM

KUALA LUMPUR, 16 Mei- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvesional dianggarkan RM46.53 bilion dan RM26.24 bilion dalam dana Islam.Hari ini, bank pusat akan menjalankan empat tender pasaran wang konvensional, masing-masing melibatkan RM1 bilion untuk tempoh tujuh, 14 , 21 dan 31 hari.BNM turut mengadakan dua tender Qard iaitu tender RM700 juta selama tujuh hari serta tender RM2.5 bilion selama 14 hari.

Selain itu, bank pusat juga mengendalikan tender repo berbalik sebanyak RM855 juta tender untuk jangka masa 31 hari.Bank pusat telah mengumumkan ketersediaan repo berbalik, perjanjian penjualan dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada 4 petang, BNM akan menawarkan sehingga RM42.4 bilion untuk tender semalaman konvensional dan RM22 bilion bagi tender semalaman Murabahah.- BERNAMA


Ekonomi Malaysia perlu distruktur semula agar lebih berdaya tahan

KUALA LUMPUR, 16 Mei - Lebih banyak ruang diperlukan bagi menstruktur semula ekonomi negara untuk tempoh jangka panjang agar lebih berdaya tahan bagi mengelakkan terus terdedah kepada ketidaktentuan ekonomi global.Menteri Ekonomi, Rafizi Ramli berkata tumpuan harus diberikan kepada ekonomi digital dan peralihan tenaga yang dilihat lebih mampan dan kurang terdedah dengan pelbagai isu global.

"Sementara kita menguruskan masalah harian rakyat, kita juga perlu fokus mengenai penstrukturan semula untuk jangka panjang. Justeru, penstrukturan semula ekonomi negara amat penting untuk mengeluarkan Malaysia daripada pendedahan luaran yang tidak menentu ini," kata Rafizi.

Tambah Rafizi, pencapaian pertumbuhan ekonomi Malaysia iaitu 5.6 peratus pada suku pertama melepasi jangkaan ramai pihak namun prestasi berkenaan amat sukar dikekalkan jika negara terus bergantung kepada sektor yang menerima pendedahan langsung ekonomi global."Pendapatan Keluaran Dalam Negara Kasar (KDNK) negara mengejutkan ramai pihak. Pencapaian kita diraih hasil daripada kedudukan negara sebagai negara pengeksport pembuatan. Malah, kita masih terdedah dengan apa jua keputusan yang dibuat Rizab Persekutuan (Fed) Amerika Syarikat (AS)," katanya.


Niaga hadapan emas ditutup tinggi dengan 23 lot diniagakan

KUALA LUMPUR, 15 Mei - Niaga hadapan emas di Bursa Malaysia Derivatives ditutup tinggi hari ini dengan 23 lot diniagakan.Kontrak bulan semerta Mei 2023 naik kepada US$2,020.20 setiap troy auns daripada US$2,011.20 setiap troy auns pada Jumaat minggu lepas.

Kontrak bagi Jun 2023, Julai 2023, Ogos 2023, Oktober 2023 dan Disember 2023 semuanya ditutup pada US$2,028.40 setiap troy auns.Harga emas fizikal berada pada US$2,019.90 setiap troy auns seperti yang diterbitkan oleh London Bullion Market Association pada 12 Mei, 2023. -BERNAMA


Bursa Malaysia diniaga tinggi pada sesi awal dagangan

KUALA LUMPUR, 16 Mei - Bursa Malaysia meningkat pada sesi awal dagangan pada Selasa, dengan indeks penanda aras dibuka tinggi, didorong oleh sentimen serantau yang bertambah baik selepas Wall Street meraih keuntungan semalaman.Pada 9.06 pagi, FTSE Bursa Malaysia KLCI (FBM KLCI) meningkat 2.75 mata kepada 1,420.12 daripada 1,417.37 pada penutup Isnin. Indeks utama itu dibuka 0.55 mata lebih baik pada 1,417.92.Di pasaran yang lebih luas, kaunter untung mengatasi kaunter rugi 130 berbalas 111, manakala 204 kaunter tidak berubah, 1,797 tidak diniagakan dan 23 yang lain digantung.Jumlah dagangan 139.28 juta unit bernilai RM50.34 juta.

Naib Presiden Penyelidikan Ekuiti Rakuten Trade Sdn Bhd, Thong Pak Leng berkata Wall Street ditutup pada tahap positif malam tadi di tengah-tengah rundingan mengenai siling hutang AS yang akan disambung semula hari ini, dengan pasaran optimis perjanjian boleh dicapai lebih awal daripada jangkaan.Di peringkat domestik, beliau berpendapat aktiviti memburu saham murah akan muncul dalam masa terdekat berikutan kemerosotan selama seminggu selain mengunjurkan kedua-dua saham bank dan syarikat telekomunikasi akan menjadi pilihan teratas dalam senarai belian.“Oleh itu, kami menjangkakan indeks akan berada dalam aliran dalam julat 1,415 dan 1,425 hari ini,” katanya kepada Bernama.Dalam kalangan saham wajaran tinggi, Maybank menambah satu sen kepada RM8.70 manakala Public Bank, Petronas Chemicals dan CIMB menokok dua sen setiap satu untuk mencatatkan harga RM3.96, RM7.00 dan RM5.00.HH Healthcare naik empat sen kepada RM5.95. Tenaga, bagaimanapun, susut empat sen kepada RM9.48.Bagi saham aktif, Vinvest menokok setengah sen kepada 18.5, Bahvest turun setengah sen kepada 11.5 sen, manakala Classita dan VSolar tidak berubah pada 16 sen dan setengah sen.Di papan indeks, Indeks FBM Emas meningkat 15.98 mata kepada 10,392.61, Indeks FBMT 100 memperoleh 14.76 mata kepada 10,087.87 dan Indeks FBM Emas Syariah mengembang 7.09 mata kepada 10,734.63.Indeks FBM ACE menokok 11.44 mata kepada 4,992.45 manakala indeks FBM 70 lebih rendah 0.05 mata kepada 13,441.64.Mengikut sektor, Indeks Produk dan Perkhidmatan Perindustrian meningkat 0.28 mata kepada 166.0, Indeks Perkhidmatan Kewangan menambah 42.63 mata kepada 15,532.02 dan Indeks Tenaga mengembang 3.43 mata kepada 830.82.Walau bagaimanapun, Indeks Perladangan turun 6.33 mata kepada 6,885.39.-BERNAMA


4IR Malaysia yang pertama di rantau ASEAN

(Datuk Seri Anwar dalam ucaptama yang disiarkan menerusi rakaman video bersempena pelancaran pusat 4IR Malaysia WEF)

KUALA LUMPUR, 15 Mei- Pusat Revolusi Perindustrian Keempat Malaysia (41R Malaysia) ditubuhkan sebagai platform khas bagi pemimpin kerajaan dan perniagaan, ahli akademik dan pakar mewujudkan hab inovasi dan kepakaran bagi memanfaatkan potensi teknologi baru muncul. Pusat bebas dalam ekosistem Forum Ekonomi Dunia (WEF) itu merupakan yang pertama di Asia Tenggara dan ke-19 di peringkat global.Perdana Menteri, Datuk Seri Anwar Ibrahim berkata 41R Malaysia juga diwujudkan bagi memperkasakan agenda transformasi digital Malaysia dan ASEAN menerusi perkongsian idea antara pemimpin dengan penggiat industri."Pusat ini akan memberi tumpuan kepada transformasi digital dan GovTech iaitu mempercepat fasa pertumbuhan, seterusnyaagenda transformasi digital Malaysia dan peranan yang boleh kita mainkan untuk memudahkan usaha serantau bagi transformasi digital ASEAN."Membabitkan peralihan tenaga yang menyokong Dasar Tenaga Malaysia 2022-2040, untuk membolehkan kita berjaya mengemudi peralihan tenaga dan pembangunan ekonomi hijau sambil mengimbangi isu seperti keselamatan tenaga, kemampuan mampu milik dan kelestarian alam sekitar," kata Anwar dalam ucaptama yang disiarkan menerusi rakaman video bersempena pelancaran pusat 4IR Malaysia WEF.Pelancaran dirasmikan oleh Menteri Ekonomi, Rafizi Ramli dan Presiden Forum Ekonomi Dunia, Børge Brende di sini.

(Pelancaran dirasmikan oleh Menteri Ekonomi, Rafizi Ramli dan Presiden Forum Ekonomi Dunia, Børge Brende)


KUALA LUMPUR, 15 Mei- Niaga hadapan minyak sawit mentah (MSM) di Bursa Malaysia Derivatives ditutup rendah hari ini dipengaruhi oleh harga minyak soya yang lemah di Lembaga Perdagangan Chicago (CBOT) dan harga minyak mentah yang lebih rendah, kata seorang peniaga.Peniaga minyak sawit David Ng berkata sentimen dalam jangka masa terdekat, bagaimanapun, mungkin disokong oleh eksport MSM yang lebih kukuh."Kami mengesan paras sokongan pada RM3,300 dan paras rintangan pada RM3,750," katanya kepada Bernama.Pada penutup dagangan hari ini, kontrak bagi Mei 2023 naik RM7 kepada RM3,850 satu tan, Jun 2023 susut RM38 kepada RM3,790 satu tan dan Julai 2023 turun RM32 kepada RM3,616 satu tan.Kontrak Ogos 2023 merosot RM40 kepada RM3,512 satu tan, September 2023 turun RM51 kepada RM3,460 satu tan dan Oktober 2023 susut RM47 kepada RM3,448 satu tan.Jumlah dagangan meningkat kepada 65,795 lot daripada 63,637 lot pada Jumaat minggu lepas manakala kepentingan terbuka susut kepada 191,064 kontrak daripada 250,832 kontrak.Harga MSM fizikal bagi Mei Selatan turun sebanyak RM30 kepada RM3,870 satu tan. -BERNAMA

(Niaga hadapan MSM ditutup rendah dipengaruhi harga minyak soya)


Niaga hadapan FBM KLCI ditutup kebanyakannya rendah

KUALA LUMPUR, 15 Mei- Niaga hadapan FTSE Bursa Malaysia KLCI (FBM KLCI) di Bursa Malaysia Derivatives ditutup kebanyakannya rendah pada Isnin.Pada penutup dagangan, kontrak Mei 2023 turun 7.0 mata kepada 1,417, Jun 2023 dan Disember 2023 menyusut 7.5 mata masing-masing kepada 1,417 dan 1,407, manakala September 2023 berkurangan 6.5 mata kepada 1,407.Jumlah dagangan meningkat kepada 5,634 lot daripada 4,567 lot pada Jumaat lepas manakala kepentingan terbuka naik kepada 38,990 kontrak daripada 38,765 kontrak sebelumnya.Pada pukul 5.00 petang, petunjuk pasaran turun 5.55 mata kepada 1,417.37 daripada 1,422.92 pada Jumaat lepas. - BERNAMA


KUALA LUMPUR, 15 Mei- Ringgit meneruskan kerugian minggu lalu untuk ditutup rendah berbanding dolar AS pada hari ini ekoran kebimbangan terhadap ekonomi global yang lembap, kata pakar ekonomi.Pada 6.00 petang, mata wang tempatan susut kepada 4.4960/4985 berbanding dolar AS daripada 4.4765/4835 pada penutup Jumaat.Ketua Ekonomi Bank Muamalat Malaysia Bhd, Mohd Afzanizam Abdul Rashid berkata ringgit melepasi paras 4.5000 hari ini, dan kebimbangan mengenai ketidaktentuan terhadap had hutang Amerika Syarikat (AS) nampaknya menjadi tumpuan yang mengakibatkan pelabur kekal berhati-hati.“Sekiranya penarikan had hutang ditangguhkan, risiko mungkir bagi kerajaan AS akan meningkat kerana mereka tidak boleh membiayai semula pinjaman sedia ada dan meningkatkan wang tunai tambahan bagi perbelanjaan mereka.“Jadi pada masa ini ia berada dalam mod mengelak risiko. Jangkaan ringgit kekal lemah sehingga kebuntuan had siling hutang diselesaikan,” katanya kepada Bernama.Sewaktu ditutup, ringgit diniagakan kebanyakannya rendah berbanding sekumpulan mata wang utama.Ia susut berbanding euro kepada 4.8863/8890 daripada 4.8839/8915 pada penutup Jumaat dan jatuh berbanding pound Britain pada 5.6169/6200 berbanding 5.6082/6169 sebelum ini tetapi meningkat berbanding yen Jepun kepada 3.3010/3031 daripada 3.3233/3290.Ringgit juga diniagakan kebanyakannya rendah berbanding mata wang Asean.Unit tempatan itu menyusut berbanding baht Thailand kepada 13.3045/3174 daripada 13.1658/1922 pada penutup Jumaat dan susut berbanding rupiah Indonesia kepada 303.6/304.0 daripada 303.4/304.1 pada minggu lepas.Ia juga jatuh kepada 3.3592/3616 berbanding dolar Singapura daripada 3.3552/3609 pada Jumaat lalu tetapi hampir tidak berubah berbanding peso Filipina kepada 8.02/8.03 daripada 8.02/8.04.-BERNAMA

(Ringgit ditutup rendah berbanding dolar as ekoran bimbang terhadap kelembapan ekonomi global)


KUALA LUMPUR, 15 Mei- Bursa Malaysia meneruskan penurunan untuk ditutup rendah bagi sesi kelima berturut-turut hari ini berikutan sentimen pasaran yang lemah akibat perkembangan luaran yang mempengaruhi selera risiko pelabur.Pada 5.00 petang, FTSE Bursa Malaysia KLCI (FBM KLCI) merosot 5.55 mata atau 0.39 peratus kepada 1,417.37 daripada 1,422.92 sewaktu ditutup pada Jumaat.Indeks utama itu dibuka 1,423.53 lebih tinggi pagi ini sebelum berubah-ubah antara 1,415.94 dan 1,427.36 sepanjang sesi dagangan.Sentimen pasaran negatif apabila kaunter rugi mengatasi kaunter untung sebanyak 547 berbanding 304, manakala 411 kaunter tidak berubah, 995 tidak diniagakan dan 28 yang lain digantung.Jumlah dagangan merosot kepada 2.66 bilion unit bernilai RM1.41 bilion daripada 2.74 bilion unit bernilai RM1.77 bilion pada Jumaat.Penganalisis kanan Malacca Securities Sdn Bhd Kenneth Leong berkata FBM KLCI mencatat aliran rendah hari ini berikutan kebimbangan terhadap siling hutang Amerika Syarikat dan menjelang pengeluaran data jualan runcit dan pengeluaran perindustrian China esok.“Pada masa depan, kami menjangkakan sentimen akan kekal tenang tanpa kemunculan petunjuk baharu, manakala dana asing masih mengurangkan pegangannya dalam ekuiti Malaysia. Bagaimanapun, pelabur mungkin memantau dengan teliti musim laporan keputusan suku tahunan semasa,” katanya kepada Bernama.Leong melihat paras sokongan segera pada 1,413 mata dan paras halangan pada 1,437 dan 1,450.Saham wajaran tinggi Public Bank turun tiga sen kepada RM3.94, Petronas Chemicals menguncup lima sen kepada RM6.98, CelcomDigi turun enam sen kepada RM4.42, manakala Maybank tidak berubah pada RM8.69.Bagaimanapun, Tenaga meningkat enam sen kepada RM9.52 dan CIMB meraih tiga sen kepada RM4.98.Dalam kalangan saham aktif, VSolar tidak berubah pada setengah sen, Jade Marvel turun setengah sen kepada 26.5 sen, BSL Corporation menambah setengah sen kepada lima sen, manakala Revenue Group menyusut satu sen kepada 31.5 sen.

(Bursa Malaysia ditutup rendah bagi sesi kelima berturut-turut)

Di papan indeks, Indeks FBM Emas merosot 39.02 mata kepada 10,376.63, Indeks FBMT 100 turun 38.27 mata kepada 10,073.11 dan Indeks FBM ACE berkurangan 3.47 mata kepada 4,981.01.

Indeks FBM 70 turun 46.47 mata kepada 13,441.69 dan Indeks FBM Emas Syariah menguncup 48.38 mata kepada 10,727.54.Mengikut sektor, Indeks Produk dan Perkhidmatan Perindustrian berkurangan 1.4 mata kepada 165.72, Indeks Tenaga turun 2.0 mata kepada 827.39, Indeks Perkhidmatan Kewangan merosot 23.89 mata kepada 15,489.39 dan Indeks Perladangan turun 64.94 mata kepada 6,891.72. Jumlah dagangan Pasaran Utama berkurangan kepada 1.62 bilion unit bernilai RM1.17 bilion daripada 1.70 bilion unit pada RM1.50 bilion pada Jumaat.Jumlah dagangan waran meningkat kepada 394.36 juta unit bernilai RM69.14 juta berbanding 338.39 juta unit bernilai RM54.18 juta Jumaat lepas.Jumlah dagangan Pasaran ACE berkurangan kepada 649.65 juta saham bernilai RM175.52 juta daripada 699.03 juta saham bernilai RM215.96 juta sebelum ini.Kaunter produk dan perkhidmatan pengguna menyumbang 250.99 juta saham yang didagangkan di Pasaran Utama; produk dan perkhidmatan perindustrian (550.72 juta); pembinaan (40.99 juta); teknologi (190.77 juta); SPAC (sifar), perkhidmatan kewangan (43.69 juta); hartanah (200.63 juta); perladangan (27.36 juta); REIT (10.64 juta), dana tertutup (9,000); tenaga (139.46 juta); penjagaan kesihatan (64.94 juta); telekomunikasi dan media (45.41 juta); pengangkutan dan logistik (29.91 juta); serta utiliti (21.37 juta). -BERNAMA


KUALA LUMPUR, 15 Mei - Kadar antara bank jangka pendek ditutup stabil hari ini berikutan operasi Bank Negara Malaysia (BNM) yang menyerap lebihan mudah tunai daripada sistem kewangan.Mudah tunai dalam sistem konvensional merosot kepada RM42.48 bilion daripada RM54.17 bilion pagi ini, manakala mudah tunai dalam dana Islam turun menjadi RM21.26 bilion berbanding RM22.27 bilion sebelum ini.Awal hari ini, bank pusat mengadakan empat tender pasaran wang konvensional, tiga tender Qard dan dua tender repo berbalik.Bank pusat turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.

BNM menyemak semula tender semalaman Murabahah daripada RM18.7 bilion kepada RM20.3 bilion.Pada pukul 4 petang, bank pusat menawarkan tender pasaran wang konvensional bernilai RM42.5 bilion dan tender pasaran wang Murabahah bernilai RM20.3 bilion, kedua-duanya bagi wang sehari.Kadar Semalaman Islam Malaysia (MYOR-i) berada pada 3.00 peratus pada 12 Mei 2023. -BERNAMA


KUALA LUMPUR, 15 Mei- Pasaran getah tempatan ditutup tinggi hari ini disokong oleh keuntungan yang diraih dalam pasaran hadapan getah serantau.Seorang peniaga berkata nilai ringgit yang lebih lemah berbanding dolar Amerika Syarikat (AS) berikutan dasar properniagaan China juga menjadikan pasaran getah lebih tinggi.“Niaga hadapan getah Jepun menebus semula kerugian pada hari Isnin, mengambil petunjuk daripada pengukuhan dalam pasaran Shanghai di tengah-tengah kebimbangan berkaitan bekalan."Pemain pasaran dijangka memantau data perindustrian dan runcit China yang bakal diumumkan, sementara menantikan para pegawai Rizab Persekutuan AS untuk berbahas bagi mewajarkan penetapan pasaran bagi pemotongan kadar tahun ini," katanya kepada Bernama.Namun begitu, beliau berkata keuntungan selanjutnya dihadkan oleh kerugian dalam harga minyak.Pada 5.06 petang, ringgit menyusut nilai kepada 4.4995/5030 berbanding dolar AS daripada penutupan Jumaat lepas pada 4.4765/4835.Harga Lembaga Getah Malaysia (LGM) untuk Mutu Getah Malaysia 20 (SMR 20) naik empat sen kepada 608.5 sen sekilogram (kg), manakala lateks pukal meningkat sedikit sebanyak dua sen kepada 488.5 sen sekg.Pada 5.00 petang, harga rujukan LGM untuk getah fizikal SMR 20 berada pada 610.5 sen sekg, manakala lateks pukal pada 489 sen sekilogram -BERNAMA

(Pasaran getah ditutup tinggi, dipacu prestasi positif pasaran serantau)


Malaysia dan 71 negara lain sertai Forum Kazan 2023

KAZAN, 15 Mei- Sebanyak 72 buah negara termasuk Malaysia bakal mengambil bahagian dalam Forum Ekonomi Antarabangsa ke-14 Rusia - Dunia Islam: Forum Kazan 2023 yang akan berlangsung dari 18 Mei ini sehingga 20 Mei 2023.

Pihak penganjur menerusi kenyataan yang dikongsi bersama wartawan RTM menyebut, forum antarabangsa itu akan menjadi platform utama bagi meningkatkan sinergi antara Rusia dengan negara-negara anggota Pertubuhan Kerjasama Islam (OIC).

Pengukuhan itu meliputi aspek perdagangan dan ekonomi, sains dan teknikal, pendidikan, sosial dan budaya serta kerjasama antara wilayah persekutuan Rusia dengan negara-negara OIC; merangkumi 57 buah negera.

Sepanjang tiga hari forum berlangsung, lebih 200 acara dan 140 sesi perniagaan bakal dianjurkan merangkumni sesi dialog, mesyuarat perniagaan dan persidangan termasuk Persidangan Rusia-Malaysia.

Forum yang dijadualkan berlangsung di Kazan, ibu kota Republik Tatarstan itu akan turut menganjurkan Ekspo Halal Rusia, pertunjukan fesyen busana sopan serta acara sambutan sempena ulang tahun kedatangan Islam di Volga Bulgaria. Peristiwa bersejarah itu menjadi sejarah penting bertapaknya Islam di Rusia.

Tahun lalu, lebih 6,000 peserta terdiri daripada wakil pertubuhan antarabangsa, pihak berkuasa awam, institusi kewangan, pelabur dan pengurusan tertinggi syarikat Rusia serta wakil asing hadir ke forum tersebut.

Maklumat lanjut berkaitan Forum Kazan 2023, boleh melayari laman sesawang www.kazanforum.ru.

(Anggota suruhanjaya pilihan raya membawa peti undi di pusat mengundi selepas pilihan raya presiden pada akhir tahun lalu/Foto hiasan AFP)


Dagangan Bursa Malaysia meningkat pada sesi awal urus niaga

KUALA LUMPUR, 15 Mei- Bursa Malaysia meningkat sedikit pada pagi urus niaga Isnin, dirangsang oleh kegiatan memburu saham murah selepas penjualan baru-baru ini walaupun terdapat sentimen lemah disebabkan faktor-faktor luaran.Pada 9.05 pagi, FTSE Bursa Malaysia KLCI (FBM KLCI) menambah 0.44 mata kepada 1,423.36 daripada 1,422.92 pada penutupan Jumaat lepas.Bagaimanapun, pergerakan harga di pasaran menyaksikan kaunter rugi mengatasi kaunter untung pada 144 berbalas 136, manakala 250 kaunter tidak berubah, 1,727 tidak diniagakan dan 28 yang lain digantung.Jumlah dagangan 128.74 juta unit bernilai RM48.69 juta.Menurut Malacca Securities Sdn Bhd, sentimen pasaran keseluruhan mungkin kekal terdedah di tengah-tengah kebimbangan ekonomi global kerana pelabur masih menantikan data kadar inflasi zon Euro minggu ini.Firma pembrokeran itu turut menyatakan pelabur masih menumpukan pada rundingan siling hutang Amerika Syarikat minggu ini."Walaupun aktiviti memburu saham murah dijangka bermula di bursa tempatan di tengah-tengah pengeluaran laporan pendapatan, kenaikan harga mungkin terhad dalam jangka masa terdekat," katanya dalam nota hari ini.Bagi komoditi, firma itu menjangkakan harga minyak mentah Brent berlegar melebihi US$74, manakala minyak sawit mentah diniagakan di bawah RM3,650 satu tan manakala dan harga emas terus kekal melebihi US$2,000 seaun.

Dalam kalangan saham wajaran tinggi, Maybank, CIMB dan CelcomDigi naik satu sen setiap satu kepada RM8.70, RM4.96 dan RM4.49, Petronas Chemicals menokok empat sen kepada RM7.07 manakala Public Bank susut satu sen menjadi RM3.96 dan Tenaga kerugian 10 sen kepada RM9.36.Saham aktif pula, Classita dan Revenue Group masing-masing meningkat setengah sen kepada 16.5 sen dan 33 sen, Jade Marvel menokok satu sen kepada 28 sen manakala SMRT Holdings turun setengah sen kepada 64.5 sen.Di papan indeks, Indeks FBM Emas meningkat 3.39 mata kepada 10,419.05, Indeks FBMT 100 naik 2.22 mata untuk mencatatkan 10,113.61 dan Indeks FBM Emas Syariah mengembang 2.27 mata kepada 10,778.19.Indeks ACE FBM meningkat 10.91 mata kepada 4,995.39 manakala indeks FBM 70 turun 1.04 mata kepada 13,487.12.Mengikut sektor, Indeks Produk dan Perkhidmatan Perindustrian meningkat 0.22 mata kepada 167.34, Indeks Perkhidmatan Kewangan memperoleh 9.89 mata kepada 15,523.17 dan Indeks Perladangan menambah 3.41 mata kepada 6,960.07  manakala Indeks Tenaga menguncup 2.55 mata kepada 826.84. - BERNAMA


Ringgit dibuka lemah berbanding dolar AS pada sesi awal urus niaga

KUALA LUMPUR, 15 Mei - Ringgit dibuka rendah berbanding dolar AS hari ini apabila nilai dolar AS mengukuh berikutan kebimbangan berlakunya kelembapan ekonomi, kata seorang penganalisis.Pada jam 9 pagi, mata wang tempatan menyusut nilai menjadi 4.4920/4970 berbanding dolar AS daripada kadar penutup hari Jumaat  4.4765/4835.Ketua Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid berkata dolar AS meningkat berbanding mata wang utama lain kerana kebimbangan terhadap kelembapan ekonomi semakin meningkat, walaupun kadar inflasi global telah menyederhana manakala Rizab Persekutuan Amerika Syarikat (AS) kemungkinan menghentikan seketika kenaikan kadar faedah.“Mesyuarat berkenaan tahap siling hutang AS yang sepatutnya diadakan minggu ini juga akan dipantau dengan teliti untuk melihat sama ada had hutang akan dimansuhkan pada bulan Jun.Selain itu, Mohd Afzanizam berkata titik data turut menunjukkan pertumbuhan yang menyederhana dan trend disinflasi.“Jadi, kini tiba masanya untuk melihat kesan terhadap makroekonomi memandangkan transmisi dasar monetari akan mengambil sedikit masa untuk memberi kesan yang bermakna.“Oleh itu, pasaran pertukaran asing akan terus terkawal, sekali gus menyokong dolar AS,” katanya sambil menambah ringgit dijangka kekal lemah dengan paras rintangan seterusnya pada RM4.5491.

(Ketua Ekonomi dan Kewangan Sosial Bank Muamalat Malaysia Bhd, Mohd Afzanizam Abdul Rashid)

Sementara itu, ringgit didagangkan lebih tinggi berbanding sekumpulan mata wang utama.Mata wang tempatan menambah nilai berbanding euro kepada 4.8752/8806 daripada 4.8839/8915 pada penutupan hari Jumaat, naik berbanding yen Jepun kepada 3.3061/3103 daripada 3.3233/3290 dan meningkat berbanding pound Britain pada 5.5930/5992 daripada 5.6082/6169 sebelumnya.Bagaimanapun, mata wang tempatan didagangkan lebih rendah berbanding mata wang Asean.Nilai ringgit lemah berbanding baht Thailand kepada 13.3029/3260 daripada 13.1658/1922 pada penutup Jumaat dan susut berbanding rupiah Indonesia kepada 304.4/305.0 daripada 303.4/304.1 minggu lepas.Ringgit turut merosot nilai menjadi 3.3562/3605 berbanding dolar Singapura daripada 3.3552/3609 pada Jumaat lepas dan menyusut berbanding peso Filipina pada 8.04/8.06 daripada 8.02/8.04 sebelum ini. - BERNAMA


Ketidaktentuan siling hutang Amerika, ringgit diniagakan rendah

KUALA LUMPUR, 14 Mei- Ringgit dijangka diniagakan dalam julat 4.46 hingga 4.47 berbanding dolar Amerika Syarikat, minggu depan. Ringgit diunjur diniagakan rendah berbanding dolar Amerika berikutan ketidaktentuan siling hutang Amerika yang boleh membantu mengukuhkan dolar mereka. Dolar Amerika mungkin mendapat manfaat daripada statusnya sebagai aset selamat kerana pelabur cenderung mencari aset selamat semasa ekonomi tidak stabil. Secara mingguan, ringgit diniagakan rendah berbanding dolar Amerika pada 4.47 daripada 4.43 yang dicatatkan semasa minggu sebelumnya.


Pasaran niaga minyak sawit mentah diniagakan rendah

KUALA LUMPUR, 14 Mei- Pasaran niaga hadapan minyak sawit mentah (MSM) tempatan dijangka diniagakan rendah minggu depan.Ini berikutan prospek pengeluaran yang lebih tinggi pada Mei.Sebelum ini, Persatuan Pengilang Minyak Sawit Selatan Semenanjung memaklumkan, pengeluaran pada 1 hingga 10 Mei lebih tinggi sebanyak 30% berbanding tempoh yang sama pada bulan lepas.Pengeluaran minyak sawit dijangka mencatat pemulihan kukuh pada Mei berikutan tempoh penuaian yang lebih panjang berbanding April kerana aktiviti itu tergendala ketika bulan Ramadan dan cuti umum Hari Raya Aidilfitri.


Ekonomi Sarawak berkembang positif - Abang Johari

KUCHING, 14 Mei- Ekonomi Sarawak menunjukkan perkembangan positif.Premier Sarawak, Datuk Patinggi Tan Sri Abang Johari Tun Openg berkata ia terbukti dengan sumbangan zakat perniagaan daripada beberapa agensi-agensi berkaitan kerajaan."Antara yang menyumbang zakat terbesar tahun ini termasuk Lembaga Kemajuan dan Lindungan Tanah (LCDA) sebanyak RM2 bilion dan Petroleum Sarawak Berhad (PETROS) sebanyak RM1 juta. "Ia membuktikan ekonomi negeri kian berkembang melalui sumber pendapatan yang dipelbagai," katanya kepada pemberita di sini.Dalam pada itu, beliau menyeru masyarakat Islam untuk memperkukuhkan perpaduan antara agama negeri ini.Tanpa toleransi yang padu akan menjejaskan keharmonian yang dipelihara Sarawak selama ini.


FBM KLCI diniagakan cenderung menurun minggu depan kerana kurang pemangkin baharu

KUALA LUMPUR, 13 Mei- FTSE Bursa Malaysia KLCI (FBM KLCI) dijangka tidak mengalami banyak perubahan dan diniagakan pada kecenderungan menurun minggu depan tanpa kehadiran pemangkin baharu. Penganalisis kanan Malacca Securities Sdn Bhd Kenneth Leong berkata, beliau menjangkakan risiko aliran menurun dikekang oleh paras sokongan segera pada 1413, manakala paras rintangan segera pada 1437, diikuti dengan 1450.Pada masa depan, beliau berkata pelabur mungkin sentiasa memantau perkembangan pengumuman pendapatan korporat yang akan datang di Bursa Malaysia."Kami menjangka saham-saham berkaitan pelancongan barangkali menerima kebaikan daripada pembukaan semula sempadan China, manakala industri berkaitan minyak dan gas mungkin memanfaatkan peruntukan perbelanjaan modal yang tinggi oleh Petronas."Bagaimanapun, kami berwaspada dengan sektor teknologi dalam keadaan jualan semikonduktor global yang lemah," katanya kepada Bernama.Selain itu, Leong berkata pelabur berkemungkinan turut memantau rapat beberapa kenyataan ekonomi utama seperti Pengeluaran Perindustrian dan Jualan Runcit China serta Jualan Runcit Amerika Syarikat, Pengeluaran Perindustrian dan Pengeluaran Pembuatan yang kesemuanya dijadualkan terbit pada Selasa depan.

Sementara itu, Naib Presiden Penyelidikan Ekuiti Rakuten Trade Sdn Bhd Thong Pak Leng berkata, di peringkat tempatan, di sebalik sentimen pasaran yang berhati-hati di rantau ini, beliau meramalkan belian semasa harga rendah akan berlaku disebabkan penilaian yang murah bagi saham-saham tempatan, sokongan yang berterusan daripada institusi tempatan dan pulangan dana asing.Berasaskan Jumaat hingga Jumaat, FBM KLCI turun 18.2 mata untuk ditutup kepada 1,422.92 daripada 1,431.04 pada minggu lepas.Di papan indeks, Indeks FBM Emas menyusut 42.60 mata kepada 10,415.65, Indeks FBMT 100 turun 42.44 mata kepada 10,111.39 dan Indeks FBM Emas Syariah meningkat 17.19 mata kepada 10,775.92.Indeks FBM 70 menambah 6.63 mata kepada 13,488.16, manakala Indeks FBM ACE menguncup 228.52 mata kepada 4,984.48. Mengikut sektor, Indeks Perkhidmatan Kewangan merosot 195.45 mata kepada 15,513.28, Indeks Tenaga meningkat 1.15 mata kepada 829.39, Indeks Produk dan Perkhidmatan Perindustrian berkurangan 2.37 mata kepada 167.12, manakala Indeks Perladangan naik 122.87 mata kepada 6,956.66.Jumlah dagangan mingguan melonjak kepada 15.43 bilion unit bernilai RM8.75 bilion daripada 8.95 bilion unit bernilai RM4.52 bilion minggu lepas.Jumlah dagangan Pasaran Utama menokok kepada 9.67 bilion saham bernilai RM7.25 bilion daripada 6.21 bilion saham bernilai RM3.76 bilion pada minggu lepas.Jumlah dagangan waran melonjak kepada 1.64 bilion unit bernilai RM264.73 juta daripada 28.55 juta unit bernilai RM182.56 juta pada minggu terdahulu.Jumlah dagangan Pasaran ACE naik kepada 4.11 bilion saham bernilai RM1.24 bilion daripada 1.80 bilion saham bernilai RM571.50 juta minggu lepas.-BERNAMA


Peningkatan belanja rakyat Malaysia bantu tingkat ekonomi negara

KUALA LUMPUR, 13 Mei- Prestasi ekonomi yang merekodkan pertumbuhan 5.6 peratus pada suku pertama tahun ini dilihat sebagai pencapaian baik. Penganalisis Ekonomi, Profesor Madya Dr. Ida Yasin berkata peningkatan perbelanjaan dalam kalangan rakyat Malaysia telah menyumbang kepada pertumbuhan ekonomi negara."Kita melihat bahawa sumbangan sektor perkhidmatan sebanyak 59 peratus diikuti sektor pembuatan sebanyak 23 peratus. Sektor perkhidmatan 7.3 peratus dan ia meliputi borong dan runcit 29 peratus. Rakyat Malaysia membuat perbelanjaan dan memberi sumbangan kepada ekonomi negara", katanya.Penganalisis ekonomi itu turut menyokong pengumuman Bank Negara Malaysia (BNM) untuk tidak menyemak semula Keluaran Dalam Negeri Kasar (KDNK) tahun ini.Walaupun ekonomi negara tumbuh lebih baik suku pertama tahun ini, namun pertumbuhan ekonomi dunia seperti Amerika Syarikat berkembang perlahan iaitu 1.1 peratus.Malaysia sebagai negara dagang bergantung kepada ekonomi dunia dan bakal merasai kesan global.Justeru, mengekalkan unjuran KDNK untuk tahun ini merupakan langkah yang baik.


Pasaran getah dijangka didagangkan lebih tinggi minggu hadapan

KUALA LUMPUR, 13 Mei- Pasaran getah Kuala Lumpur dijangka diniagakan lebih tinggi minggu hadapan berikutan jangkaan kekurangan bekalan.Presiden Persatuan Pengeluar Sarung Tangan Getah Malaysia, Denis Low berkata keadaan cuaca yang tidak menentu di kawasan pengeluar getah telah menjejaskan pengeluaran dan mungkin mendorong kenaikan harga. "Pasaran dijangka mengalami pengeluaran yang lebih rendah dalam tempoh ini. Aktiviti stok selanjutnya termasuk proses pengisian semula biasa dijangka memacu minat yang lebih tinggi pada minggu-minggu akan datang," katanya kepada Bernama.Oleh itu, beliau meramalkan pasaran getah akan diniagakan lebih agresif menjelang cuaca buruk serta ketidaktentuan yang menyebabkan kenaikan permintaan dan harga pada minggu hadapan.Low juga berkata turun naik dolar US semasa berbanding mata wang lain juga merupakan satu lagi faktor yang mendorong pengguna untuk mewujudkan penampan dan membeli komoditi itu. "Keadaan ini bermakna stok mata wang dan komoditi akan terus meningkat," katanya.

Seorang peniaga lain berkata harga akan terus menjejaki prestasi pasaran niaga hadapan getah serantau, kekuatan ringgit berbanding dolar US dan penanda aras harga minyak mentah."Peniaga pasaran terus memerhatikan tanda-tanda pemulihan ekonomi dari China dan kemas kini terkini mengenai krisis perbankan Amerika Syarikat," katanya. Berdasarkan mingguan, harga fizikal rujukan Lembaga Getah Malaysia (MRB) bagi SMR 20 susut sembilan sen atau 1.51 peratus kepada 605 sen daripada 596 sen sekilogram yang dicatatkan pada Jumaat minggu lepas. Bagaimanapun, lateks pukal menokok 2.5 sen kepada 485.5 sen sekilogram daripada 483 sen seminggu sebelumnya. Pada 5 petang Jumaat, harga rujukan MRB untuk SMR 20 ialah 604.5 sen sekilogram, manakala lateks pukal berada pada 486.5 sen sekilogram.- BERNAMA


Malaysia catat lebihan CAB RM4.3 bilion

KUALA LUMPUR, 13 Mei- Imbangan Akaun Semasa (CAB) Malaysia terus mencatat lebihan pada nilai RM4.3 bilion daripada Keluaran Dalam Negara Kasar (KDNK) pada suku pertama 2023.Ketua Perangkawan, Datuk Seri Dr Mohd Uzir Mahidin berkata jumlah itu dilihat sebagai penurunan sebanyak RM27.5 bilion daripada KDNK bagi suku sebelumnya."Lebihan CAB pada suku ini disokong terutamanya oleh eksport bersih barangan."Akaun barangan mencatat eksport bersih RM39.9 bilion pada suku pertama 2023, susut sebanyak 30.9 peratus suku ke suku."Dalam pada itu, akaun kewangan mencatat aliran keluar bersih berjumlah RM2.4 bilion berbanding RM1.1 bilion pada suku sebelumnya."Ini terutamanya disumbang oleh aliran keluar pelaburan portfolio dan derivatif kewangan," katanya menerusi kenyataan.


Kadar jangka pendek diunjurkan kekal stabil

KUALA LUMPUR, 13 Mei- Kadar jangka pendek diunjur kekal stabil minggu depan berikutan operasi Bank Negara Malaysia (BNM) untuk menyerap lebihan mudah tunai dalam sistem kewangan.Bagi minggu yang baru berakhir, bank pusat itu menjalankan operasi harian bagi mengurangkan lebihan dana daripada sistem kewangan dengan menjalankan tender pasaran wang konvensional, tender repo berbalik, tender Qard dan tender Program Murabahah Komoditi.Jumlah lebihan mudah tunai dalam sistem konvensional bagi minggu ini merosot kepada RM42.81 bilion daripada RM46.0 bilion pada minggu sebelumnya, manakala dalam sistem Islam berkurangan kepada RM16.91 bilion daripada RM20.19 bilion sebelum ini.Kadar Semalaman Islam Malaysia (MYOR-i) berada pada 2.96 peratus pada 11 Mei 2023.- BERNAMA


Niaga hadapan emas dijangka menurun minggu hadapan

KUALA LUMPUR, 13 Mei- Kontrak niaga hadapan emas di Bursa Malaysia Derivatives dijangka diniagakan lebih rendah minggu hadapan berikutan prospek dolar US yang lebih kukuh selepas pelabur mendapatkan kejelasan mengenai kenaikan kadar faedah pada masa akan datang.Pengarah Urusan SPI Asset Management, Stephen Innes berkata permintaan emas fizikal Asia semakin berkurangan disebabkan kesan pemeliharaan tunai dan keutamaan bagi pelabur untuk meletakkan wang dalam dana pasaran wang. "Dengan Rizab Persekutuan Amerika Syarikat (Fed) mungkin memasuki jeda yang panjang (mengenai kenaikan kadar), kenaikan emas menyebabkan Fed perlu mengurangkan kadar dalam senario kemelesetan bagi emas melonjak lebih tinggi," katanya kepada Bernama.Bagi minggu yang baru berakhir, niaga hadapan emas domestik diniagakan kebanyakannya lebih rendah dengan sejumlah 211 lot direkodkan sepanjang minggu. Secara mingguan, bulan semerta Mei 2023 susut kepada AS$2,011.20 satu auns troy berbanding AS$2,046.50 satu auns troy pada minggu sebelumnya. Kontrak Jun 2023, Julai 2023, Ogos 2023, Oktober 2023 dan Disember 2023, masing-masing lebih rendah pada AS$2,019.40 satu auns troy daripada AS$2,054.80 satu auns troy yang dicatatkan semasa minggu lepas. Harga emas fizikal berada pada AS$2,015.95 satu auns troy seperti yang diterbitkan oleh penetapan petang London Bullion Market Association pada 11 Mei 2023.- BERNAMA


Daftar SSM Percuma: PMKS disaran rebut peluang

KUALA LUMPUR, 12 Mei-Perusahaan Mikro, Kecil dan Sederhana (PMKS) di saran merebut peluang inisiatif pendaftaran Perniagaan secara percuma yang ditawarkan Suruhanjaya Syarikat Malaysia (SSM).Timbalan Menteri Perdagangan Dalam Negeri Dan Kos Sara Hidup, Senator Fuziah Salleh berkata Ini bagi melayakkan mereka menikmati kemudahan dan insentif termasuklah, agihan subsidi minyak masak."Ramai di antara mereka takut untuk mendaftar kerana takut dikenakan cukai. Sebenarnya mereka tak perlu bayar cukai jika pendapatan rendah."Apabila kita membuat pelaksanaan subsidi minyak masak untuk mereka, rugi sekiranya mereka tidak mendaftar", katanya pada Majlis Sambutan Hari Raya Aidilfitri Suruhanjaya Syarikat Malaysia 2023. Insentif Pendaftaran Perniagaan secara Percuma oleh SSM telah dilaksana sejak 2020 dengan keseluruhan peruntukan bernilai RM10 juta.

(Timbalan Menteri Perdagangan Dalam Negeri Dan Kos Sara Hidup, Fuziah Salleh)


Kerajaan komited bangunkan industri automotif - Zafrul

KUALA LUMPUR, 12 Mei - Kerajaan komited membangunkan industri automotif sebagai sektor ekonomi strategik yang membuka pelbagai peluang kejuruteraan.Menteri Pelaburan, Perdagangan dan Industri (MITI), Tengku Datuk Seri Zafrul Abdul Aziz berkata negara-negara pengeluar utama automotif menunjukkan bahawa impak penting daripada industri ini ialah penciptaan peluang pekerjaan dan pembangunan tenaga kerja mahir serta mewujudkan pelbagai peluang perniagaan bagi perusahaan kecil dan sederhana (PKS).

"Peluang muncul dalam bidang tenaga boleh baharu, kecekapan tenaga, sistem simpanan tenaga dan perkhidmatan sokongan bagi kenderaan elektrik (EV) seperti stesen pengecas, operasi dan penyenggaraan EV," kata Tengku Datuk Seri Zafrul dalam ucap tamanya pada majlis permeteraian memorandum persefahaman (MoU) antara EVE Energy Malaysia Sdn Bhd (EVE) dan Pemaju Kelang Lama Sdn Bhd, di sini.Tambah Tengku Zafrul, MITI sedang meneliti dengan serius dasar yang akan menyokong sektor ini, untuk memastikan ekosistem EV lengkap dan disokong sepenuhnya, termasuk piawaian, pensijilan dan pengesahan yang berkaitan dengan sistem pengecasan, aktiviti pelupusan bateri, penukaran bateri dan pengecasan tanpa wayar.


KDNK negara berkembang 5.6 peratus pada suku pertama 2023

KUALA LUMPUR, 12 Mei - Ekonomi Malaysia tumbuh lebih baik daripada jangkaan pada kadar 5.6 peratus, pada suku pertama 2023 didorong terutamanya oleh perbelanjaan sektor swasta.Gabenor Bank Negara Malaysia, Tan Sri Nor Shamsiah Mohd Yunus berkata meskipun ekonomi tumbuh lebih baik bagi tempoh itu, sasaran pertumbuhan keluaran dalam negara kasar (KDNK) 4.0 hingga 5.0 peratus tahun ini, tidak akan diubah atau disemak semula.Beliau berkata, BNM optimis Malaysia berada pada landasan tepat untuk mencapai sasaran tersebut.

"Dipacu oleh perbelanjaan sektor swasta, pertumbuhan diunjur pada purata 4 hingga 5 peratus bagi 2023. Secara keseluruhan, berdasarkan oleh permintaan domestik, risiko terhadap pertumbuhan kelihatan seimbang dan risiko penurunan pula berpunca terutamanya daripada aspek perkembangan luaran," katanya ketika mengumumkan prestasi suku pertama 2023, di sini.Mengenai inflasi bagi suku pertama 2023, Tan Sri Nor Shamsiah berkata kadar keseluruhannya turun 3.4-peratus, manakala inflasi teras susut kepada 3.8-peratus tapi kekal tinggi.Katanya, ini mencerminkan permintaan dalam negeri yang berdaya tahan.Dalam pada itu, Imbangan Akaun Semasa (CAB) Malaysia terus mencatat lebihan pada nilai RM4.3 bilion atau 1.0 peratus daripada keluaran dalam negara kasar (KDNK) pada suku pertama 2023. Jumlah itu adalah penurunan daripada RM27.5 bilion (5.9 peratus daripada KDNK) bagi suku sebelumnya.Ketua Perangkawan, Datuk Seri Dr Mohd Uzir Mahidin menerusi kenyataan memaklumkan, lebihan CAB pada suku ini disokong terutamanya oleh eksport bersih barangan."Akaun barangan mencatat eksport bersih RM39.9 bilion pada suku pertama 2023, susut sebanyak 30.9 peratus suku ke suku. "Eksport barangan pula berjumlah RM261.5 bilion, turun 17.6 peratus berbanding suku akhir 2022. Eksport utama adalah elektrik dan elektronik (E&E); produk petroleum dan kimia terutamanya ke Singapura, China dan Amerika Syarikat (AS)," katanya.


Penggantian aerotren, satu landasan dijangka beroperasi tahun depan

SEPANG, 12 Mei - Projek penggantian aerotren di terminal utama Lapangan Terbang Antarabangsa Kuala Lumpur (KLIA) dijangka beroperasi dengan melibatkan satu landasan, menjelang pertengahan tahun depan.Pengarah Urusan Malaysia Airports Holdings Bhd (MAHB), Datuk Iskandar Mizal Mahmood berkata tawaran telah dibuka kepada kontraktor tempatan dan antarabangsa yang layak.

"Pada pertengahan tahun depan, sekurang-kurangnya satu landasan akan mula beroperasi. Buat sementara, perkhidmatan bas disediakan, memang efisien dan tidak perlu menunggu terlalu lama. Namun penumpang perlu berjalan sedikit jauh," katanya pada sidang media selepas majlis pelancaran STARDesk dan EZBagz, satu inisiatif baharu di Terminal KLIA, di sini.MAHB sebelum ini melaporkan, program penggantian aerotrain itu dijangka siap pada 2025 melibatkan sembilan aerotrain bernilai kira-kira RM700 juta yang akan dilaksanakan dalam dua fasa melibatkan kerja-kerja reka bentuk dan pembinaan.


Prestasi ekonomi negara lebih baik dari negara serantau - PM

PUTRAJAYA, 12 Mei - Ekonomi Malaysia mencatat pertumbuhan sebanyak 5.6 peratus pada suku pertama 2023, lebih baik berbanding pertumbuhan negara serantau seperti Indonesia (5.0 peratus), China (4.5 peratus) dan Vietnam (3.3 peratus).Perdana Menteri, Datuk Seri Anwar Ibrahim berkata prestasi pertumbuhan suku pertama 2023 menyumbang kepada sasaran untuk mencapai pertumbuhan ekonomi keseluruhan tahun 2023 antara 4.0 peratus hingga 5.0 peratus.Beliau berkata, pertumbuhan suku pertama 2023 juga lebih baik berbanding suku pertama 2022 sebanyak 4.8 peratus.

"Dari segi pelarasan musim suku tahunan, ekonomi berkembang sebanyak 0.9 peratus pada suku pertama 2023 berbanding penguncupan 1.7 peratus pada suku keempat 2022.“Prestasi ekonomi Malaysia pada suku pertama 2023 disokong oleh peningkatan aktiviti ekonomi pertumbuhan berasaskan luas merentas semua sektor terutamanya sektor perkhidmatan yang berkembang sebanyak 7.3 peratus dan pembuatan sebanyak 3.2 peratus."Pengembangan ekonomi juga disokong oleh permintaan domestik yang mampan terutamanya perbelanjaan swasta berikutan penambahbaikan berterusan dalam pasaranburuh,” katanya menerusi kenyataan.Anwar yang juga Menteri Kewangan berkata, pasaran buruh terus mencatat momentum pertumbuhan pada suku pertama 2023, mengekalkan tahap guna tenaga penuh dengan kadar pengangguran 3.5% (suku keempat 2022: 3.6 peratus). "Sementara itu, kadar inflasi pada suku pertama 2023 telah menyederhana kepada 3.6 peratus (suku keempat 2022: 3.9 peratus) antaranya berikutan pelaksanaan langkah kawalan harga dan pemberian subsidi kepenggunaan oleh Kerajaan."Kadar inflasi Malaysia bagi bulan Mac 2023 terus mencatat trend penurunan kepada 3.4 peratus (Feb 2023: 3.7 peratus) iaitu lebih rendah berbanding beberapa negara maju dan serantau seperti UK (10.1 peratus), Filipina (7.6 peratus), Singapura (5.5 peratus) serta AS dan Indonesia (5.0 peratus)," katanya.Tambah Anwar, selari dengan unjuran prospek pertumbuhan ekonomi dunia oleh Tabung Kewangan Antarabangsa (IMF) dan Bank Dunia, pertumbuhan KDNK Malaysia dijangka menyederhana pada 2023.Ini berikutan permintaan luar yang lebih perlahan akibat daripada perdagangan global yang semakin lemah. Katanya, ketegangan geopolitik, tekanan harga yang tinggi dan keadaan kewangan yang lebih ketat juga akan terus menjejaskan prospek ekonomi dunia.Sementara itu, Anwar berkata perkembangan dalam negara seperti iklim ekstrem yang mencetus fenomena gelombang haba dan musim El Nino yang diramal bermula pada Jun 2023, dijangka mempengaruhi aktiviti ekonomi terutamanya dalam sektor pertanian dan pembinaan. “Di sebalik cabaran dan ketidaktentuan ekonomi global ini, kerajaan yakin dapat mencapai unjuran pertumbuhan kami sebanyak 4.0 peratus–5.0 peratus untuk 2023, disokong oleh asas ekonomi Malaysia yang kukuh dan pelaksanaan langkah Belanjawan 2023. "Kerajaan akan terus mengutamakan menangani cabaran ekonomi harian yang dihadapi oleh rakyat Malaysia sambil menumpukan usaha untuk mengurangkan ketirisan dan menangani rasuah,” kata Anwar.